Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) /* COIM/2011/0627 leagan deireanach - 2011/0282 (COD) */





MEABHRÁN MÍNIÚCHÁIN 1. COMHTHÉACS AN TOGRA Is i dtogra an Choimisiúin le haghaidh an Chreata Airgeadais Ilbhliantúil (CAI) do 2014‑2020 (an togra le haghaidh an CAI)[1] a leagtar síos an creat buiséadach agus na príomhthreochtaí don Chomhbheartas Talmhaíochta (CBT). Ar a bhonn sin, tá an Coimisiún ag tíolacadh sraithe rialachán lena leagfar síos an creat rialaitheach i gcomhair an CBT le linn na tréimhse 2014‑2020, maille le measúnú tionchair ar chásanna malartacha a d'fhéadfadh a bheith i gceist le héabhlóid an bheartais. Tá na hathchóirithe atáthar á moladh faoi láthair bunaithe ar an Teachtaireacht maidir leis an CBT as seo go 2020[2] ina raibh breac‑chuntas ar roghanna ginearálta beartais chun dul i ngleic leis na dúshláin a bheidh le sárú amach anseo ag lucht talmhaíochta agus ag limistéir thuaithe agus chun na cuspóirí a leagadh síos don CBT a bhaint amach, mar atá 1) táirgeadh inmharthana bia; 2) bainistíocht inbhuanaithe acmhainní nádúrtha agus gníomhaíocht ar son na haeráide; agus 3) forbairt chothrom críoch. Fuair na moltaí maidir le hathchóiriú atá sa Teachtaireacht tacaíocht ghinearálta le linn na díospóireachta idirinstitiúidí[3] agus sa chomhairliúchán le geallsealbhóirí a rinneadh faoi chuimsiú an mheasúnaithe tionchair. Téama coitianta a tháinig chun cinn go minic le linn an phróisis seo is ea an gá éifeachtúlacht acmhainní a chur chun cinn d'fhonn fás cliste, inbhuanaithe agus uilechuimsitheach a bhaint amach i gcomhair thalmhaíocht an AE agus i gcomhair limistéar tuaithe i gcomhréir leis an straitéis Eoraip 2020, agus struchtúr an CBT á choinneáil roinnte ar dhá cholún a úsáideann ionstraimí comhlántacha chun na cuspóirí céanna a bhaint amach. Le Colún I cumhdaítear íocaíochtaí díreacha agus bearta margaidh lena dtugtar tacaíocht bhunúsach bhliantúil d'ioncam fheirmeoirí an AE agus tacaíocht i gcás ina dtarlóidh suaitheadh áirithe ar an margadh. Le Colún II cumhdaítear forbairt tuaithe i gcás ina ndéanfaidh na Ballstáit cláir ilbhliantúla a tharraingt suas agus a chómhaoiniú faoi chomhchreat[4]. Trí athchóirithe leanúnacha mhéadaigh an CBT treocht mhargaidh na talmhaíochta agus thug tacaíocht ioncaim do tháirgeoirí, d'fheabhsaigh sé an chaoi ar comhtháthaíodh ceanglais chomhshaoil agus threisigh tacaíocht d'fhorbairt tuaithe mar bheartas comhtháthaithe chun limistéir thuaithe a fhorbairt ar fud an AE. De bharr an phróisis athchóirithe sin, áfach, tháinig éilimh chun cinn go ndáilfí an tacaíocht ar bhealach níos fearr i measc na mBallstát agus laistigh díobh, agus gur fearr mar a spriocdhíreofaí bearta a bhfuil sé mar aidhm acu dul i ngleic le dúshláin chomhshaoil agus dul i ngleic le luaineacht an mhargaidh ar bhealach níos fearr. San am a chuaigh thart, rinneadh athchóirithe chun freagairt a thabhairt ar dhúshláin de thionscnamh inmheánach, barrachais ollmhóra agus géarchéimeanna maidir le sabháilteacht bia mar shampla; agus rinne siad leas an AE laistigh dá theorainneacha agus go hidirnáisiúnta mar aon. Sa lá atá inniu ann, áfach, is tosca seachtracha is cúis le formhór na ndúshlán atá ag an tionscal talmhaíochta agus dá bhrí sin tá beartas níos ginearálta de dhíth chun freagairt a thabhairt orthu. Meastar go leanfaidh ioncam ó thalmhaíocht de bheith faoi bhrú amach anseo ó tharla go mbeidh breis rioscaí ann d'fheirmeoirí, go bhfuil an táirgiúlacht ag moilliú agus go mbeidh corrlaigh níos lú de dheasca méaduithe ar phraghsanna ionchuir; dá bhrí sin is gá tacaíocht ioncaim a choinneáil agus ionstraimí a threisiú chun rioscaí a bhainistiú ar bhealach níos fearr agus freagairt níos fearr a thabhairt i gcás géarchéimeanna. Tá sé sár‑riachtanach go mbeadh an talmhaíocht láidir ar mhaithe le tionscal an bhia san AE agus le slándáil dhomhanda bia. Ag an am céanna, táthar ag iarraidh ar thionscal na talmhaíochta agus ar limistéir thuaithe breis iarrachta a dhéanamh chun na spriocanna teanntásacha maidir leis an gcomhshaol agus le fuinneamh agus an straitéis bhithéagsúlachta, ar cuid de clár oibre Eoraip 2020 iad, a bhaint amach. Is gá tacú le feirmeoirí, arb iad na príomhbhainisteoirí talún iad maille le foraoiseoirí, chun córais agus cleachtais feirmeoireachta a ghlacadh agus a chothabháil a fhabhróidh go mór cuspóirí a bhaineann leis an gcomhshaol agus leis an aeráid ó tharla nach bhfuil aon léiriú i bpraghsanna margaidh ar leasanna den sórt sin don phobal. Tá sé sár‑riachtanach freisin an tairbhe is optamaí a bhaint as an acmhainn atá i limistéir éagsúla thuaithe agus sa dóigh sin cur le fás uilechuimsitheach agus comhtháthú. Dá bhrí sin, amach anseo ní bheidh an CBT ina bheartas nach bhfreastalóidh ach ar chuid bheag, bíodh go bhfuil sé sár-riachtanach, de gheilleagar an AE, ach beartas lena mbaineann tábhacht straitéiseach i gcomhair slándála bia, an chomhshaoil agus cothroime idir críocha a bheidh ann freisin. Is ansin atá an breisluach don AE a thiocfaidh ó bheartas, ar comhbheartas i bhfírinne é, lena mbainfear an úsáid is éifeachtúla as acmhainní teoranta an bhuiséid chun earnáil talmhaíochta inmharthana a chothabháil ar fud an AE, agus a rachaidh i ngleic le saincheisteanna tábhachtacha trasteorainn amhail athrú aeráide agus treisiú dlúthpháirtíochta i measc na mBallstát, agus fairis sin, a cheadóidh solúbthacht sa chur chun feidhme chun freastal ar riachtanais áitiúla. Foráiltear sa chreat atá leagtha amach sa togra le haghaidh an CAI gur cheart a struchtúr décholúnach a fhágáil ag an CBT agus an buiséad le haghaidh gach colúin acu a choinneáil, i dtéarmaí ainmniúla, ar a leibhéal le haghaidh 2013 agus gur cheart é a bheith dírithe ar thorthaí de réir phríomhthosaíochtaí an AE. Ba cheart táirgeadh inbhuanaithe a chur chun cinn le híocaíochtaí díreacha trí 30 % dá gclúdach buiséadach a shannadh do bhearta sainordaitheacha a dhéanann leas na haeráide agus an chomhshaoil. Ba cheart na leibhéil íocaíochta a chóineasú go forchéimnitheach agus ba cheart uasteorannú forchéimnitheach a chur i bhfeidhm ar íocaíochtaí le tairbhithe móra. Ba cheart forbairt tuaithe a áireamh i gComhchreat Straitéiseach le cistí comhbhainistíochta eile de chuid an AE, an cur chuige ina taobh a threisiú agus a dhíriú ar na torthaí agus coinníollachtaí ex-ante feabhsaithe follasacha a chur i bhfeidhm. Ar deireadh thiar, ó thaobh beart margaidh de ba cheart maoiniú an CBT a threisiú le dhá ionstraim atá lasmuigh den CAI: 1) cúltaisce éigeandála chun gníomhú i ngéarchéimeanna; agus 2) raon feidhme Chiste na hEorpa um Choigeartú don Domhandú a shíneadh. Ar a bhonn sin, tá príomheilimintí chreat reachtach an CBT le linn na tréimhse 2014-2020 leagtha amach sna rialacháin seo a leanas: – Togra le haghaidh Rialacháin ó Pharlaimint na hEorpa agus ón gComhairle lena mbunaítear rialacha le haghaidh íocaíochtaí díreacha le feirmeoirí faoi scéimeanna tacaíochta faoi choimsiú an chomhbheartais talmhaíochta ('an Rialachán maidir le híocaíochtaí díreacha'); – Togra le haghaidh Rialacháin ó Pharlaimint na hEorpa agus ón gComhairle lena mbunaítear comheagraíocht na margaí i dtáirgí talmhaíochta (an Rialachán maidir le CEM Aonair); – Togra le haghaidh Rialacháin ó Pharlaimint na hEorpa agus ón gComhairle maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) ('an Rialachán maidir le forbairt tuaithe'); – Togra le haghaidh Rialacháin ó Pharlaimint na hEorpa agus ón gComhairle maidir leis an gcomhbheartas talmhaíochta a mhaoiniú, a bhainistiú agus faireachán a dhéanamh air ('an Rialachán cothrománach'); – Togra le haghaidh Rialacháin ón gComhairle lena gcinntear bearta maidir le cabhair agus aisíocaíochtaí áirithe a shocrú a bhaineann le comheagraíocht na margaí i dtáirgí talmhaíochta; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 73/2009 maidir le cur i bhfeidhm íocaíochtaí díreacha le feirmeoirí i leith na bliana 2013; – Togra le haghaidh Rialacháin ó Pharlaimint na hEorpa agus ón gComhairle lena leasaítear Rialachán (CE) Uimh. 1234/2007 maidir le córas na scéime aoníocaíochta agus tacaíocht do shaothraithe fíniúnacha. Forbairt é an Rialachán maidir le forbairt tuaithe ar an togra arna thíolacadh ag an gCoimisiún an 6 Deireadh Fómhair 2011 ina leagtar amach comhrialacha le haghaidh gach ciste a oibríonn faoi Chomhchreat Straitéiseach[5]. Tiocfaidh rialachán ina dhiaidh seo maidir leis an scéim le haghaidh na ndaoine is díothaí. Cuirtear an cistiú don scéim sin faoi cheannteideal éagsúil de chuid CAI anois. Ina theanta sin, táthar ag ullmhú rialacha nua maidir le foilsiú faisnéise i dtaobh tairbhithe ag cur san áireamh agóidí Chúirt Bhreithiúnais an Aontais Eorpaigh d'fhonn an bealach is iomchuí a aimsiú chun réiteach a fháil idir ceart na dtairbhithe chun cosanta ar a sonraí pearsanta agus prionsabal na trédhearcachta. 2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS MEASÚNÚ TIONCHAIR Ar bhonn na meastóireachta ar an gcreat beartais atá ann faoi láthair agus ar bhonn anailíse ar dhúshláin agus riachtanais a bheidh ann amach anseo, déantar measúnú agus comparáid idir tionchar trí chás mhalartacha sa mheasúnú tionchair. Toradh is ea é ar phróiseas fada a thosaigh in Aibreán 2010 agus a bhí faoi stiúir grúpa idirsheirbhíse a thug anailís fhairsing chainníochtúil agus cháilíochtúil le chéile, lena n‑áirítear bonnlíne a bhunú i bhfoirm réamh-mheastachán meántéarmach le haghaidh margaí talmhaíochta agus ioncaim go dtí 2020 agus tionchar na gcásanna éagsúla beartais a shamhaltú de réir eacnamaíocht na hearnála. Is iad seo a leanas na trí chás a léirítear sa mheasúnú tionchair: 1) cás an choigeartaithe, ina leantar leis an gcreat beartais atá ann faoi láthair ach ina dtéitear i ngleic leis na lochtanna is tábhachtaí atá air, amhail dáileadh na n‑íocaíochtaí díreacha; 2) cás an chomhtháthaithe, ina n‑athraítear an beartas go mór trí fheabhas a chur ar spriocdhíriú agus ar ghlasú íocaíochtaí díreacha agus trí threisiú a dhéanamh ar spriocdhíriú straitéiseach i gcomhair beartas forbartha tuaithe a bheidh níos comhordaithe le beartais eile an AE, agus tríd an mbunús dlí a shíneadh chomh maith chun scóip níos fairsinge a thabhairt do chomhar táirgeoirí; agus 3) cás an athdhírithe, ina gcuirtear an beartas i dtreo nua sa chaoi go mbeidh sé dírithe go heisiach ar an gcomhshaol agus go gcuirfear deireadh le híocaíochtaí díreacha go forchéimnitheach, cás é ina dtoimhdítear go bhféadfar an acmhainneacht táirgeachta a choinneáil gan tacaíocht a thabhairt agus go bhféadfar freastal ar riachtanais shocheacnamaíocha limistéar tuaithe le beartais eile. I bhfianaise na géarchéime eacnamaíche agus an bhrú ar an airgeadas poiblí, ar saincheisteanna iad ar ar thug an AE freagra tríd an straitéis Eoraip 2020 agus an togra le haghaidh CAI, tugann gach aon de na trí chás méid éagsúil tábhachta do gach ceann de na trí chuspóir beartais a bheidh ag an CBT a bheidh ann amach anseo agus a bhfuil sé d'aidhm aige an talmhaíocht a chur faoi bhonn níos iomaíche agus níos inbhuanaithe agus na limistéir thuaithe a dhéanamh bríomhar. D'fhonn an beartas a ailíniú níos fearr leis an straitéis Eoraip 2020, go háirithe ó thaobh éifeachtúlachta acmhainní de, beidh sé níos riachtanaí fós amach anseo táirgiúlacht na talmhaíochta a fheabhsú trí thaighde, aistriú eolais agus cur chun cinn comhair agus nuálaíochta (lena n‑áirítear tríd an gComhpháirtíocht Eorpach um Nuálaíocht maidir le táirgiúlacht agus inbhuanaitheacht na talmhaíochta). Cé nach bhfuil beartas talmhaíochta an AE ag feidhmiú a thuilleadh i dtimpeallacht ina bhfuil beartais a shaobhann trádáil, táthar ag tnúth le breis brú ar an earnáil áirithe seo ó thuilleadh léirscaoilte, go háirithe faoi chuimsiú Chlár Oibre Forbartha Doha nó an Chomhaontaithe Saorthrádála le Mercosur. Tarraingíodh na trí chás beartais suas ag cur san áireamh na bpríomhroghanna a cuireadh in iúl le linn an chomhairliúcháin a rinneadh mar chuid den mheasúnú tionchair. Iarradh ar pháirtithe leasmhara aighneachtaí a chur isteach idir 23.11.2010 agus 25.1.2011 agus reáchtáladh coiste comhairleach an 12.1.2011. Seo thíos achoimre ar na príomhphointí[6]: – Tá geallsealbhóirí d'aon tuairm go ginearálta gur gá CBT láidir a bheith ann atá bunaithe ar struchtúr décholúnach chun dul i ngleic le dúshláin na slándála bia, na bainistíochta oiriúnaí ar acmhainní nádúrtha agus na forbartha críochaí. – Measann formhór na bhfreagróirí gur cheart ról a bheith ag an CBT i gcobhsú margaí agus praghsanna. – Tá tuairimí éagsúla ag geallsealbhóirí i dtaobh na nithe ar cóir tacaíocht a dhíriú orthu (go háirithe athdháileadh cabhrach dírí agus uasteorannú íocaíochtaí). – Táthar d'aon tuairim gur féidir leis an dá cholún a bheith tábhachtach chun gníomhaíocht ar son na haeráide a ghéarú agus chun feidhmíocht i dtaobh an chomhshaoil a mhéadú ar mhaithe le sochaí an AE. Cé go gcreideann cuid mhaith feirmeoirí go bhfuiltear á dhéanamh cheana féin, dar leis an bpobal i gcoitinne d'fhéadfaí úsáid ní b'éifeachtúla a bhaint as íocaíochtaí faoi Cholún I. – Is mian leis na freagróirí go mbeadh gach cuid den AE, limistéir mhídheisiúla san áireamh, páirteach i bhfás agus i bhforbairt amach anseo. – D'aibhsigh go leor freagróirí comhtháthú an CBT le beartais eile, amhail beartais comhshaoil, sláinte, trádála agus forbartha. – Amharctar ar nuálaíocht, forbairt gnóthas iomaíoch agus soláthar earraí poiblí do shaoránaigh an AE mar bhealaí chun an CBT a ailíniú leis an straitéis Eoraip 2020. Seo thíos an chomparáid a rinneadh sa mheasúnú tionchair idir na trí chás mhalartacha beartais: Chuirfeadh cás an athdhírithe luas faoin gcoigeartú struchtúrach in earnáil na talmhaíochta, tríd an táirgeadh a bhogadh go dtí na limistéir ab éifeachtúla ó thaobh costais de agus go dtí na hearnálacha ba mhó brabús. Cé go méadódh sé cistiú ar son an chomhshaoil go mór, nochtfadh sé an earnáil do bhreis rioscaí de dheasca an raoin feidhme theoranta a bheadh ag idirghabháil mhargaidh. Thairis sin, bheadh costas mór sóisialta agus don chomhshaol ag baint leis ó tharla go gcaillfeadh na limistéir ba lú iomaíochas cuid mhaith ioncaim agus go ndéanfaí cuid mhaith díghrádú comhshaoil iontu, ós rud é go gcaillfeadh an beartas a éifeacht mar luamhán a thagann ó íocaíochtaí díreacha a nascadh leis na ceanglais maidir le tras-chomhlíonadh. Ag ceann eile an speictrim, is le cás an athdhírithe a bheadh an comhleanúnachas beartais ab fhearr ann maille le feabhsuithe teoranta inbhraite maidir le hiomaíochas na talmhaíochta agus le feidhmíocht i dtaobh an chomhshaoil araon. Tá amhras tromchúiseach ann, áfach, go bhféadfadh an cás áirithe seo dul i ngleic ar bhealach leordhóthanach leis na dúshláin mhóra a bheidh ann amach anseo maidir leis an aeráid agus leis an gcomhshaol, ar dúshláin iad a mbeidh inbhuanaitheacht fhadtéarmach na talmhaíochta i dtreis leo. Cur chuige úrnua atá i gceist le cás an chomhtháthaithe lena gcuirfí feabhas ar spriocdhíriú agus ar ghlasú íocaíochtaí díreacha. Léiríonn an anailís gur féidir glasú a chur i gcrích ar chostas réasúnta d'fheirmeoirí cé nach bhféadtar ualach riaracháin éigin a sheachaint. Ar an dul céanna, is féidir spreagadh nua a thabhairt d'fhorbairt tuaithe ar chuntar go mbainfidh na Ballstáit agus na réigiúin úsáid éifeachtúil as na deiseanna nua agus nach ndéanfaidh an comhchreat straitéiseach le cistí eile an AE an tsineirgíocht le Colún I a laghdú ná láidreachtaí sainiúla na forbartha tuaithe a lagú. Má fhaightear an chothromaíocht cheart, is é seo an cás is fearr a rachadh i ngleic le hinbhuanaitheacht fhadtéarmach na talmhaíochta agus na limistéar tuaithe. Ar a bhonn sin, baintear de thátal sa mheasúnú tionchair gurb é an cás comhtháthaithe an cás is cothroime maidir le hailíniú forchéimnitheach a dhéanamh idir an CBT agus cuspóirí straitéiseacha an AE agus tá an chothromaíocht sin le fáil freisin i gcur chun feidhme na n‑eilimintí éagsúla sna tograí reachtacha. Beidh sé sár-riachtanach freisin creat meastóireachta a fhorbairt chun feidhmíocht an CBT a thomhas le sraith choitinn táscairí a bheidh nasctha le cuspóirí beartais. Leagadh béim nach beag ar an simpliúchán feadh an phróisis agus ba cheart cur leis ar bhealaí éagsúla, mar shampla trí chuíchóiriú a dhéanamh ar thras-chomhlíonadh agus ionstraimí margaidh, nó an leagan amach atá ar scéim na bhfeirmeoirí beaga. Thairis sin, ba cheart glasú na n‑íocaíochtaí díreacha a dhéanamh ar bhealach a íoslaghdóidh an t‑ualach riaracháin, costais na rialuithe san áireamh. 3. EILIMINTÍ DLÍTHIÚLA AN TOGRA Tá sé beartaithe an struchtúr atá ag an CBT faoi láthair a choinneáil, mar atá dhá cholún le bearta bliantúla sainordaitheacha a chuirfear i bhfeidhm go ginearálta faoi chuimsiú Cholún I maille le bearta deonacha atá oiriúnaithe do shainiúlachtaí tíortha agus réigiún faoi chur chuige an chláraithe ilbhliantúil faoi chuimsiú Cholún II. Leis an leagan amach nua atá ar íocaíochtaí díreacha, áfach, táthar ag iarraidh breis leasa a bhaint as na sineirgíochtaí le Colún II, agus ag an am céanna táthar ag cur an cholúin sin faoi Chomhchreat Straitéiseach chun an comhordú idir é agus cistí comhbhainistíochta eile de chuid an AE a fheabhsú. Ar a bhonn sin, coinneofar an struchtúr atá ann faoi láthair mar atá ceithre bunionstraimí dhlíthiúla, cé go méadófar raon feidhme an rialacháin mhaoinithe chun forálacha coiteanna a thabhairt le chéile faoi chuimsiú an rialacháin chothrománaigh, mar a thugtar air anois. Comhlíonann na tograí prionsabal na coimhdeachta. Comhbheartas i bhfírinne is ea an CBT: réimse is ea é ina roinntear inniúlacht idir an AE agus na Ballstáit agus a bhainistítear ar leibhéal an AE d'fhonn earnáil na talmhaíochta a choinneáil ar bhonn inbhuanaithe agus ilghnéitheach ar fud an AE, agus chun dul i ngleic le saincheisteanna móra trasteorainn amhail athrú aeráide agus treisiú na dlúthpháirtíochta idir na Ballstáit. I bhfianaise thromchúis na ndúshlán a bheidh ann amach anseo maidir le slándáil bia, an comhshaol agus cothroime idir críocha, is beartas é an CBT fós lena mbaineann tábhacht straitéiseach chun a áirithiú go dtabharfar an fhreagairt is éifeachtaí ar na dúshláin bheartais agus go mbainfear an úsáid is éifeachtúla as acmhainní buiséadacha. Thairis sin, tá sé beartaithe struchtúr na n‑ionstraimí a choinneáil mar atá sé faoi láthair, i.e. in dhá cholún, agus níos mó saoirse ag na Ballstáit réitigh a chur in oiriúint dá sainiúlachtaí áitiúla faoi Cholún II, ar colún é a chómhaoiníonn siad. Cuirfear an Chomhpháirtíocht Eorpach um Nuálaíocht atá nua agus an tsraith straitéisí um bainistiú rioscaí faoi chuimsiú Cholún II. Ag an am céanna ba cheart an beartas a ailíniú níos fearr leis an straitéis Eoraip 2020 (lena n‑áirítear comhchreat le cistí eile de chuid an AE) agus ba cheart roinnt feabhsuithe agus eilimintí simpliúcháin a thabhairt isteach. Ar deireadh thiar, léiríonn an anailís a rinneadh faoi chuimsiú an mheasúnaithe thionchair go follasach an costas a bheadh ann i dtéarmaí iarmhairtí don gheilleagar, don chomhshaol agus don tsochaí mura ndéanfar gníomhaíocht éigin. Forbairt é an rialachán maidir le forbairt na tuaithe ar an gcur chuige straitéiseach a tugadh isteach le linn na tréimhse reatha, ar cur chuige é a d'imir tionchar dearfach toisc gur fhorbair Ballstáit straitéisí agus cláir ar bhonn anailíse ar láidreachtaí, laigí, deiseanna agus bagairtí chun idirghabháil a oiriúnú ar an gcaoi is fearr do shainiúlachtaí náisiúnta agus réigiúnacha. Is é is aidhm don sásra seachadta nua an cur chuige straitéiseach a threisiú – inter alia trí chomhthosaíochtaí atá sainithe go follasach a leagan síos maidir le forbairt na tuaithe ar leibhéal an AE (maille leis na sprioctháscairí coitinne gaolmhara) chomh maith leis na coigeartuithe is gá a dhéanamh i bhfianaise na taithí a fuarthas go dtí seo. Tá an Chomhpháirtíocht Eorpach um Nuálaíocht maidir le táirgiúlacht agus inbhuanaitheacht na talmhaíochta ar áireamh sa rialachán freisin, ar comhpháirtíocht í a bhfuil sé d'aidhm dó éifeachtúlacht a chur chun cinn ó thaobh acmhainní de, trí naisc a chothú idir an taighde agus an cleachtas agus nuálaíochta a spreagadh go ginearálta. Gníomhaíonn an comhpháirtíocht trí bhíthin grúpaí oibríochtúla a bhfuil freagracht orthu as tionscadail nuálaíocha agus a bhfuil líonra de chúnamh acu. Ar bhonn an togra a thíolaic an Coimisiún an 6 Deireadh Fómhair 2011 ina leagtar amach comhrialacha maidir le gach ciste a oibríonn faoi Chomhchreat Straitéiseach, ba cheart go bhfeidhmeodh Colún II den CBT ar mhodh comhordaithe agus comhlántach le Colún I, agus le cistí eile de chuid an AE chomh maith (go háirithe Ciste Forbraíochta Réigiúnaí na hEorpa (CFRE), Ciste Sóisialta na hEorpa (CSE), an Ciste Comhtháthaithe agus an Ciste Eorpach Muirí agus Iascaigh (CEMI)). Tá na cistí curtha faoi Chomhchreat Straitéiseach ar leibhéal an AE a thrasuífear i gConarthaí Comhpháirtíochta ar an leibhéal náisiúnta, lena n‑áirítear cuspóirí coiteanna agus comhrialacha i gcomhair a n‑oibrithe. A bhuí le comhrialacha a bhunú i gcomhair gach ciste a oibríonn aoi Chomhchreat Straitéiseach, is éasca a bheidh sé do thairbhithe agus d'údaráis náisiúnta araon tionscadail a bhainistiú agus éascófar cur chun feidhme tionscadal comhtháthaithe freisin. I bhfianaise an méid sin, tá sé mar aidhm fhadtéarmach straitéiseach i gcónaí do bheartas fhorbairt na tuaithe cur le hiomaíochtas earnáil na talmhaíochta, le bainistiú inbhuanaithe acmhainní nádúrtha, gníomhaíocht ar son na haeráide agus le forbairt chothrom chríochach limistéar tuaithe. I gcomhréir leis an straitéis Eoraip 2020, tá léiriú níos mionsonraithe sna sé tosaíochaí uile‑AE thíos ar na cuspóirí ginearálta sin maidir le tacaíocht le forbairt na tuaithe feadh na tréimhse 2014-2020: – aistriú faisnéise agus nuálaíocht sa talmhaíocht, foraoiseacht, agus i limistéir thuaithe a chothú – iomaíochas gach cineál talmhaíochta a fheabhsú agus inmharthanacht feirmeacha a fheabhsú; – eagrúchán an tslabhra bia agus bainistíocht riosca a chur chun cinn sa talmhaíocht; – na héiceachórais a bhraitheann ar an talmhaíocht agus ar an bhforaoiseacht a athchóiriú, a chaomhnú agus a fheabhsú; – éifeachtúlacht acmhainní agus an t‑athrú go geilleagar ísealcharbóin agus atá athléimneach ó thaobh aeráide de a chur chun cinn in earnálacha na talmhaíochta agus an bhia agus in earnáil na foraoiseachta; – cuimsiú sóisialta, laghdú bochtaineachta agus forbairt eacnamaíoch i limistéir thuaithe a chur chun cinn Ba cheart na tosaíochtaí sin a bheith mar bhonn ag an gclárú, lena n‑áirítear sprioctháscairí a shainiú i ndáil le gach ceann acu. Ar áireamh sa rialachán tá rialacha maidir le cláir a ullmhú, a fhormheas agus a athbhreithniú, ar rialacha iad a leanann na rialacha atá ann faoi láthair den chuid is mó. Thairis sin tá deis sa rialachán fochláir a dhéanamh (e.g. feirmeoirí óga, feirmeoirí beaga, limistéir sléibhe, slabhraí gearra soláthair) a thairbheoidh de leibhéal cabhrach níos airde. Rinneadh liosta na mbeart ar leith a chuíchóiriú agus rinneadh athbhreithniú ar bhearta ar leith. Dá bharr sin tugadh roinnt coigeartuithe isteach chun dul i ngleic le saincheisteanna a tháinig aníos le linn na tréimhse reatha maidir le raon feidhme, cur chun feidhme agus glacadh. Toisc gur féidir le formhór na mbeart freastal ar bhreis is cuspóir nó tosaíocht amháin, ní mheastar gurb iomchuí a thuilleadh iad a ghrúpáil ina n‑aiseanna; ba cheart go mbeadh cláir cothrom a bhuí leis an gclárú a dhéanamh ar bhonn tosaíochtaí. Tá beart sonrach cruthaithe i gcomhair feirmeoireachta orgánaí, agus tá teorannú nua tugtha isteach maidir le srianta nádúrtha sonracha. Tá feabhas curtha ar fhoráil maidir le tacaíocht le comhbhearta comhshaoil. Tá tréisiú suntasach déanta ar an mbeart comhair atá ann faoi láthair agus síneadh é chun raon fairsing de chineálach comhair a chumhdach (comhar eacnamaíoch, comhshaoil agus sóisialta) idir raon fairsing tairbhithe ionchasacha. Cumhdaíonn sé treoirthionscadal go sainráite anois chomh maith le comhar thar theorainneacha réigiúnacha agus idirnáisiúnta. Beidh ról príomha ag Leadar agus lionraí i gcónaí, go háirithe chun limistéir tuaithe a fhorbairt agus nuálaíocht a scaipeadh. Beidh tacaíocht Leadar comhsheasmhach agus comhordaithe leis an tacaíocht le forbairt áitiúil a thugann cistí comhbhainistíochta eile de chuid an AE. A prize for local innovative co-operation projects will support transnational initiatives in favour of innovation. A bhuí le sraith straitéisí maidir le bainistíocht riosca lena n‑airítear tacaíocht le cistí frithpháirteacha agus uirlis nua maidir le cobhsaíocht ioncaim, tá deiseann nua ann déileáil leis an luaineacht mhór i margaí talmhaíochta a chreidtear a leanfaidh ar aghaidh sa mheántéarma. A bhuí le deireadh a chur le córas na n‑áiseanna atá ann faoi láthair, cuíchóireofar an clárú a dhéanann na Ballstáit. Ar deireadh thiar, tá sé beartaithe forbairt a dhéanamh ar an gComhchreat Monatóireachta agus Meastóireachta a tugadh isteach le linn na tréimhse reatha. Déanfar é a shimpliú agus a fheabhsú ar bhonn taithí a fuarthas go dtí seo. Beidh liosta coiteann táscairí nasctha leis na tosaíochtaí beartais chun críche monatóireachta agus meastóireachta. 4. IMPLEACHT BHUISÉADACH Foráiltear sa togra le haghaidh CAI gur cheart leanúint de chuid shuntasach de bhuiséad an AE a thiomnú don talmhaíocht, ó tharla go mbaineann tábhacht straitéiseach leis an gcomhbheartas talmhaíochta. Dá bhrí sin, agus de réir praghsanna reatha, tá sé beartaithe go ndíreoidh an CBT ar a chroíghníomhaíochtaí le EUR 317.2 billiún leithdháilte ar Cholún I agus EUR 101.2 billiún ar Cholún II feadh na tréimhse 2014‑2020. Tá EUR 17.1 billiún de chistiú breise mar chomhlánadh ar chistiú Cholún I agus Cholún II. Is éard atá i gceist leis an gcistiú breise sin EUR 5.1 billiún i gcomhair taighde agus nuálaíochta, EUR 2.5 billiún i gcomhair sabháilteachta bia agus EUR 2.8 billiún i gcomhair tacaíocht bia do na daoine is díothaí faoi cheannteidil eile de chuid an CAI, chomh maith le EUR 3.9 billiún mar chúltaisce nua i gcomhair géarchéimeanna in earnáil na talmhaíochta agus suas le EUR 2.8 billiún sa Chiste Eorpach um Choigeartú don Domhandú lasmuigh den CAI. Dá bhrí sin is ionann an buiséad iomlán agus EUR 435.6 billiún feadh na tréimhse 2014‑2020. Maidir le dáileadh tacaíochta i measc na mBallstát, tá sé beartaithe i gcás gach Ballstáit a fhaigheann íocaíochtaí díreacha atá faoi bhun 90 % de mheán an AE, go laghdófar an bhearna sin aon trian. Ríomhtar na huasmhéideanna náisiúnta sa rialachán maidir le híocaíochtaí díreacha ar an mbonn sin. Tá dáileadh tacaíochta ar fhorbairt tuaithe bunaithe ar chritéir oibiachtúla atá nasctha leis na cuspóirí beartais agus an dáileadh reatha á chur san áireamh. Amhail an cás faoi láthair, ba cheart rátaí cómhaoinithe ní b'airde a bheith ann chun leasa na réigiún lagfhorbartha, ar rátaí iad a bheidh feidhm acu maidir le bearta áirithe eile amhail aistriú eolais, grúpaí táirgeoirí, comhar agus Leader. Tabharfar roinnt solúbthachta isteach i gcás aistrithe idir colúin (suas le 5 % d'íocaíochta díreacha): ó cholún I go colún II lena chur ar chumas na mBallstát a mbeartas forbartha tuaithe a threisiú, agus ó cholún II go colún I i gcás na mBallstát sin ina bhfuil leibhéal na n‑íocaíochtaí díreacha fós faoi bhun 90 % den mheán don AE. Tá mionsonraí an tionchair airgeadais a thiocfaidh as na tograí le haghaidh athchóiriú an CBT leagtha amach sa ráiteas airgeadais a ghabhann leis na tograí. 2011/0282 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 42 agus Airteagal 43 de, Ag féachaint don togra ón gCoimisiún Eorpach[7], Tar éis an dréachtghníomh reachtach a chur chuig na Parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[8], Ag féachaint don tuairim ó Choiste na Réigiún[9], Tar éis dul i gcomhairle leis an Maoirseoir Eorpach ar Chosaint Sonraí[10] Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Sa teachtaireacht ón gCoimisiún chuig Parlaimint na hEorpa, an Chomhairle, Coiste Eacnamaíoch agus Sóisialta na hEorpa agus Coiste na Réigiún maidir le 'CBT as seo go dtí 2020: Na dúshláin a bhaineann le bia, acmhainní nádúrtha agus críocha amach anseo a baint amach"[11] (anseo feasta 'Teachtaireacht CBT as seo go 2020') tá na dúshláin, cuspóirí agus treoshuímh fhéideartha le haghaidh an chomhbheartais talmhaíochta (anseo feasta 'CBT') i ndiaidh 2013 leagtha amach. I bhfianaise na díospóireachta i dtaobh na Teachtaireachta sin, ba cheart CBT a athchóiriú le héifeacht ón 1 Eanáir 2014. Ba cheart gach ceann de phríomhionstraimí an CBT a chumhdach san athchóiriú, lena n-áirítear Rialachán (CE) Uimh. 1698/2005 ón gComhairle an 20 Meán Fómhair 2005 maidir le tacaíocht d'fhorbairt tuaithe ón gCiste Eorpach Talmhaíochta um Fhorbairt Tuaithe (CETFT) [12]. I bhfianaise raon feidhme an athchóirithe, is iomchuí Rialachán (CE) Uimh. 1698/2005 a aisghairm agus téacs nua a chur ina ionad. (2) Ba cheart do bheartas forbartha tuaithe a bheith ag gabháil le híocaíochtaí díreacha agus bearta margaidh an CBT agus iad a chomhlánú agus dá bhrí sin rannchuidiú le cuspóirí an bheartais atá leagtha síos sa Chonradh ar Fheidhmiú an Aontais Eorpaigh ( 'an Conradh' anseo feasta). Ina theannta sin, ba cheart na príomhchuspóirí beartais atá léirithe sa Teachtaireacht ón gCoimisiún an 3 Márta 2010 'Eoraip 2020 Straitéis maidir le fás cliste, inbhuanaithe agus uilechuimsitheach'[13] ('Straitéis 'Eoraip 2020' anseo feasta) a bheith comhtháthaithe i mbeartas forbartha tuaithe agus ba cheart an beartas sin a bheith ag luí leis na gcuspóirí ginearálta maidir leis an mbeartas comhtháthaithe eacnamaíoch agus shóisialta atá leagtha amach sa Chonradh. (3) Ós rud é nach féidir leis na Ballstáit cuspóir an Rialacháin seo, mar atá forbairt tuaithe, a ghnóthú go leordhóthanach i bhfianaise na nasc idir é agus ionstraimí eile an CBT, méid na n-éagothromaíochtaí idir na limistéir thuaithe éagsúla agus na srianta ar acmhainní airgeadais na mBallstát in Aontas méadaithe, agus gur féidir dá bhrí sin é a ghnóthú níos fearr ar leibhéal an Aontais thrí ráthaíocht ilbhliantúil maoinithe ón Aontas agus trí dhíriú isteach ar a thosaíochtaí, féadfaidh an tAontas bearta a ghlacadh, i gcomhréir le prionsabal na coimhdeachta mar atá leagtha amach in Airteagal 5(3) den Chonradh ar Fheidhmiú an Aontais Eorpaigh. I gcomhréir le prionsabal na comhréireachta mar atá leagtha amach in Airteagal 5(4) den Chonradh sin, ní théann an Rialachán seo thar a bhfuil riachtanach chun an cuspóir sin a bhaint amach. (4) Ba cheart an chumhacht a tharmligean chuig an gCoimisiún gníomhartha tarmligthe a ghlacadh i gcomhréir le hAirteagal 290 den Chonradh ar mhaithe le heilimintí áirithe neamhriachtanacha den Rialachán seo a fhorlíonadh nó a leasú. Tá sé an-tábhachtach go ndéanfaidh an Coimisiún comhairliúcháin iomchuí le linn a chuid réamhoibre, lena n-áirítear ar leibhéal na saineolaithe. Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle. (5) Chun forbairt inbhuanaithe ar limistéir thuaithe a áirithiú, is gá díriú ar líon teoranta príomhthosaíochtaí a bhaineann le haistriú eolais agus nuálaíocht sa talmhaíocht, san fhoraoiseacht agus i limistéir thuaithe, iomaíochas gach cineál talmhaíochta agus inmharthanachta feirme, eagrúchán biashlabhraí agus bainistíocht riosca sa talmhaíocht, éiceachórais a bhraitheann ar an talmhaíocht agus ar an bhforaoiseacht a bhuanú agus a fheabhsú, éifeachtúlacht acmhainní agus an t‑athrú go geilleagar ísealcharbóin in earnálacha na talmhaíochta agus an bhia agus na foraoiseachta, agus cuimsiú sóisialta, laghdú bochtaineachta agus forbairt eacnamaíoch na limistéar tuaithe a chur chun cinn. Agus é sin á dhéanamh ní mór éagsúlacht na gcásanna a imríonn tionchar ar limistéir thuaithe ag a bhfuil saintréithe éagsúla nó ina bhfuil catagóirí éagsúla tairbhithe féideartha a chur san áireamh agus na cuspóirí trasnaí maidir le nuálaíocht, comhshaol agus maolú ar athrú aeráide agus oiriúnú don athrú sin a chur san áireamh. Ba cheart don ghníomhaíocht mhaolaithe díriú ar astaíochtaí sa talmhaíocht agus san fhoraoiseacht a theorannú i bpríomhghníomhaíochtaí amhail táirgeadh beostoic, úsáid leasacháin agus ar linnte charbóin a chaomhnú agus ar cheapadh carbóin a fheabhsú maidir le húsáid na talún, athrú ar úsáid na talún agus earnáil na foraoiseachta. Tosaíocht an Aontais maidir le forbairt tuaithe a bhaineann le haistriú eolais agus nuálaíocht sa talmhaíocht, san fhoraoiseacht agus i limistéir thuaithe, ba cheart feidhm a bheith aici go cothrománach i dtaca le tosaíochtaí eile an Aontais maidir le forbairt tuaithe. (6) Ba cheart tosaíochtaí an Aontais maidir le forbairt tuaithe a shaothrú faoi chuimsiú na forbartha inbhuanaithe agus chuspóir an Aontais maidir le cosaint agus fheabhsú an chomhshaoil á chur chun cinn mar atá leagtha amach in Airteagail 11 agus 19 den Chonradh, ag cur san áireamh an phrionsabail 'íoc mar a thruaillítear'. Ba cheart do na Ballstáit faisnéis a sholáthar faoi na cuspóirí maidir le tacaíocht don athrú aeráide i gcomhréir leis an sprioc 20 % ar a laghad de bhuiséad an Aontais a chaitheamh chun na críche seo, ag úsáid modheolaíochta arna glacadh ag an gCoimisiún. (7) Ba cheart do ghníomhaíochtaí an Chiste Eorpaigh Talmhaíochta um Fhorbairt Tuaithe ('CETFT' anseo feasta) agus na hoibríochtaí lena gcuireann sé a bheith comhsheasmhach agus comhoiriúnach le tacaíocht ó ionstraimí eile an CBT. Chun leithdháileadh barrmhaith agus úsáid éifeachtúil acmhainní an Aontais a áirithiú ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil le sainiú eisceachtaí ón riail nach féidir aon tacaíocht a dheonadh d'oibríochtaí arna dtacú faoi chomheagraíochtaí margaidh. (8) Chun a áirithiú go dtosóidh cláir forbartha tuaithe láithreach agus go gcuirfear chun feidhme go héifeachtúil iad, ba cheart tacaíocht ón CETFT a bheith bunaithe ar chreatchoinníollacha riaracháin fónta a bheith ann. Ba cheart do Bhallstáit measúnú a dhéanamh ar chomhlíonadh coinníollachtaí ex ante áirithe. Ba cheart do gach Ballstát clár forbartha tuaithe náisiúnta dá chríoch iomlán nó sraith de chláir réigiúnacha a ullmhú. Ba cheart straitéis a shainaithint i ngach clár le haghaidh spriocanna a bhaineann le tosaíochtaí an Aontais maidir le forbairt tuaithe a bhaint amach agus rogha beart. Ba cheart tosaíochtaí an Aontais maidir le forbairt tuaithe a chomhlíonadh sna cláir, agus iad a oiriúnú ag an am céanna do chomhthéacsanna náisiúnta agus beartais eile an Aontais a chomhlánú, go háirithe beartas an mhargaidh thalmhaíochta, an beartas comhtháthaithe agus an comhbheartas iascaigh. Ba cheart do Bhallstáit a roghnaíonn sraith de chláir réigiúnacha a bheith ábalta creat náisiúnta a ullmhú chomh maith, gan leithdháileadh buiséid faoi leith, chun comhordú a éascú i measc na réigiún chun aghaidh a thabhairt ar dhúshláin fhorleitheadacha. (9) Ba cheart do na Ballstáit a bheith ábalta fochláir théamacha a chuimsiú ina gcláir forbartha tuaithe chun aghaidh a thabhairt ar riachtanais shainiúla sna limistéir lena gcuireann siad tábhacht faoi leith. Ba cheart d’fheirmeoirí óga, feirmeoirí beaga, feirmeacha beaga, limistéir sléibhe agus cruthú slabhraí soláthair gairide i measc nithe eile a bheith i gceist sna fochláir théamacha. Ba cheart fochláir théamacha a úsáid freisin chun foráil a dhéanamh maidir leis an deis aghaidh a thabhairt ar na hearnálacha talmhaíochta a bhfuil tionchar láidir acu ar fhorbairt limistéar tuaithe a athstruchtúrú. Mar mhodh le hidirghabháil éifeachtúil fhochlár téamach dá leithéid a mhéadú ba cheart go bhféadfadh Ballstáit soláthar a dhéanamh i dtaobh rátaí tacaíochta níos airde maidir le hoibríochtaí áirithe arna gcumhdach acu. (10) Ba cheart riachtanais an limistéir a chumhdaítear a shainaithint sna cláir forbartha tuaithe agus ba cheart cur síos a dhéanamh iontu ar straitéis chomhchuibhithe chun na riachtanais sin a bhaint amach i bhfianaise thosaíochtaí an Aontais do bheartas forbartha tuaithe. Ba cheart don straitéis sin a bheith bunaithe ar bhunú spriocanna. Ba cheart na naisc idir na riachtanais a shainaithneofar, na spriocanna a shocrófar agus rogha na mbeart a roghnófar lena mbaint amach a bhunú. Ba cheart an fhaisnéis uile a theastaíonn lena gcomhréireacht le ceanglais an Rialacháin seo a mheasúnú a bheith sna cláir forbartha tuaithe chomh maith. (11) Bunófar spriocanna i gcláir forbartha tuaithe i gcoinne comhshraith táscairí sprice le haghaidh gach Ballstáit. Chun an cleachtadh seo a éascú ba cheart na limistéir arna gcumhdach sna táscairí seo a shainiú i gcomhréir le tosaíochtaí an Aontais maidir le forbairt tuaithe. I bhfiainaise chur i bhfeidhm cothrománach thosaíocht an Aontais maidir le forbairt tuaithe a bhaineann le haistriú eolais sa talmhaíocht agus san fhoraoiseacht, measfar na hidirghabhálacha faoin tosaíocht seo a bheith bunriachtanach i ndáil leis na táscairí sprice arna sainiú le haghaidh thosaíochtaí eile an Aontais. (12) Is gá rialacha áirithe a bhunú le haghaidh cláir forbartha tuaithe a chlárú agus a leasú. Ba cheart nós imeachta níos éadroime a sholáthar le haghaidh leasuithe nach ndéanfadh difear do straitéis na gclár nó ranníocaíochtaí airgeadais an Aontais faoi seach. (13) Chun deimhneacht dhlíthiúil agus soiléireacht a áirithiú maidir leis an nós imeachta a leanfar i gcás leasuithe ar chláir, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis na critéir a leagan síos ar an mbonn go mbreathnófar ar na hathruithe atá molta ar na spriocanna cainníochtaithe mar a bheith an-tábhachtach, lena n-imspreagtar ar an gcaoi sin an gá leis an gclár a mhodhnú trí ghníomh cur chun feidhme a ghlacadh i gcomhréir le Airteagal 91 den Rialachán seo. (14) Teastaíonn leibhéal cuí oiliúna teicniúla agus eacnamaíche mar aon le cumas méadaithe chun eolas agus faisnéis a rochtain agus a mhalartú lena n-áirítear scaipeadh na gcleachtas is fearr táirgthe talmhaíochta agus foraoiseachta de bharr theacht chun cinn agus speisialtóireacht na talmhaíochta agus na foraoiseachta agus de bharr na ndúshlán faoi leith atá os comhair micreafhiontar, fiontar beag agus meánmhéide i limistéir thuaithe. Níor cheart do ghníomhaíochtaí aistrithe eolais agus faisnéise a bheith i bhfoirm cúrsaí oiliúna traidisiúnta amháin ach ba cheart iad a oiriúnú do riachtanais na ngníomhaithe tuaithe. Dá bhrí sin ní amháin gur cheart ceardlanna, oiliúnú, gníomhaíochtaí taispeánta agus gníomhartha faisnéise a chothú ach ba cheart scéimeanna malartaithe nó cuairteanna feirme gearrthéarmacha a chothú chomh maith. Ba cheart don eolas agus don fhaisnéis a fhaightear cur ar chumas feirmeoirí, sealbhóirí foraoise, daoine atá bainteach le hearnáil an bhia agus fiontair bheaga agus mheánmhéide a n-iomaíochas agus a n-éifeachtúlacht acmhainní a fheabhsú go háirithe, agus a bhfeidhmíocht chomhshaoil a fheabhsú agus cur le hinbhuanaitheacht an gheilleagair thuaithe ag an am céanna. Chun a áirithiú go mbeidh gníomhaíochtaí aistrithe eolais agus faisnéise éifeachtach maidir leis na torthaí sin a sheachadadh ba cheart a éileamh go mbeadh na hinniúlachtaí cuí ar fad ag soláthraithe na seirbhísí aistrithe eolais. (15) Chun a áirithiú go bhfuil sé ar chumas na n-eagraíochtaí a chuireann seirbhísí faisnéise ar fáil seirbhísí a sholáthar ar chaighdeán agus de chineál atá i gcomhréir le cuspóirí an bheartais forbartha tuaithe, lena áirithiú go spriocdhíreofar na cistí níos fearr agus lena áirithiú i gcás scéimeanna malairte feirmeacha agus cuairteanna feirme go ndéanfaí idirdhealú soiléir idir iad agus gníomhaíochtaí comhchosúla faoi scéimeanna eile an Aontais, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le cáilíochtaí íosta na gcomhlachtaí atá ag soláthar an aistrithe faisnéise, na costais incháilithe agus fad tréimhse agus inneachar scéimeanna malairte feirmeacha agus cuairteanna feirme. (16) Cabhraíonn seirbhísí comhairleacha feirme le feirmeoirí, le sealbhóirí foraoise agus le Fiontair Bheaga agus Mheánmhéide i gceantair thuaithe le bainistíocht inbhuanaithe agus feidhmíocht fhoriomlán a ngabháltais nó a ngnó a fheabhsú. Dá bhrí sin, ba cheart spreagadh a thabhairt do bhunú seirbhísí den sórt sin agus ba cheart feirmeoirí, sealbhóirí foraoise agus Fiontair Bheaga agus Mheánmhéide a spreagadh chun leas a bhaint as an gcomhairle sin. Chun cur le caighdeán agus éifeachtacht na comhairle a chuirtear ar fáil, ba cheart foráil a dhéanamh maidir le cáilíochtaí íosta agus oiliúint rialta na gcomhairleoirí. Ba cheart do sheirbhísí comhairleacha feirme, dá bhforáiltear i Rialachán ó Pharlaimint na hEorpa agus ón gComhairle (AE) Uimh. HR/2012 an [...][14] cabhrú le feirmeoirí measúnú a dhéanamh ar fheidhmíocht a ngabháltais talmhaíochta agus na feabhsúcháin riachtanacha a aithint maidir leis na ceanglais bhainistíochta reachtúla, dálaí maithe talmhaíochta agus comhshaoil, cleachtais talmhaíochta a bheadh tairbheach don aeráid agus don chomhshaol atá leagtha amach i Rialachán ó Pharlaimint na hEorpa agus ón gComhairle (AE) Uimh. DP/2012 an [...][15], ceanglais nó gníomhartha a bhaineann le maolú maidir le hathrú aeráide agus oiriúnú chuige, bithéagsúlacht, cosaint uisce, galar ainmhithe a fhógairt agus nuálaíocht ar a laghad faoi mar atá leagtha síos in Iarscríbhinn I a ghabhann le Rialachán (AE) Uimh. HR/2012. Ba cheart don chomhairle caighdeáin sábháilteachta ceirde a chuimsiú nuair is ábhartha. Féadfaidh an chomhairle saincheisteanna a bhaineann le feidhmíocht eacnamaíoch, talmhaíochta agus comhshaoil an ghabháltais nó an fhiontair a chuimsiú freisin. Ba cheart go gcabhródh seirbhísí bainistithe feirme agus seirbhísí faoisimh feirme le feirmeoirí bainistiú a ngabháltais a fheabhsú agus a éascú. (17) Chun a áirithiú go bhfuil sé ar chumas na gcomhlachtaí agus na n-údarás a chuireann seirbhísí comhairleacha ar fáil comhairle a sholáthar ar chaighdeán agus de chineál atá i gcomhréir le cuspóirí an bheartais forbartha tuaithe, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i leith sonrú breise cháilíochtaí íosta na n-údarás agus na gcomhlachtaí a sholáthraíonn comhairle. (18) Cuireann scéimeanna cáilíochta an Aontais nó scéimeanna náisiúnta le haghaidh táirgí talmhaíochta agus bia dearbhuithe ar fáil do thomhaltóirí maidir le caighdeán agus tréithe an táirge nó maidir leis an bpróiseas táirgthe a úsáideadh de thoradh na feirmeoirí a bheith rannpháirteach i scéimeanna den sórt sin, cruthaíonn siad luach breise do na táirgí atá i gceist agus cuireann siad leis na deiseanna atá ann dóibh sa mhargadh. Dá bhrí sin ba cheart fheirmeoirí a spreagadh chun páirt a ghlacadh sna scéimeanna sin. Ós rud é gurb ag an am a thosaíonn siad ag glacadh páirte i scéimeanna den sórt sin agus sna blianta luatha a bhíonn siad rannpháirteach iontu a fhorchuirtear costais agus oibleagáidí ar fheirmeoirí de thoradh a rannpháirtíochta, agus nach n‑aisíocann an margadh go hiomlán iad astu, ba cheart tacaíocht a bheith teoranta do dhaoine nua atá ag glacadh páirte agus níor cheart go gcuimseodh an tacaíocht tréimhse níos faide ná cúig bliana. Ós rud é go bhfuil saintréithe speisialta ag cadás mar tháirge feirme, ba cheart scéimeanna cáilíochta don chadás a chumhdach freisin. Chun a áirithiú go n-úsáidfear acmhainní buiséadacha an CETFT go héifeachtúil agus go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le scéimeanna cáilíochta an Aontais a d'fhéadfadh a bheith cuimsithe ag an mbeart seo. (19) Chun feabhas a chur ar fheidhmíocht eacnamaíoch agus chomhshaoil na ngabháltas talmhaíochta agus fiontar tuaithe, feabhas a chur ar éifeachtúlacht na hearnála margaíochta agus próiseála táirgí talmhaíochta, bonneagar a sholáthar atá riachtanach d’fhorbairt na talmhaíochta, agus tacaíocht a thabhairt d’infheistíochtaí neamh-chúititheacha atá riachtanach chun aidhmeanna comhshaoil a bhaint amach, ba cheart tacaíocht a thabhairt d’infheistíochtaí fisiceacha a chuireann leis na haidhmeanna sin. Cuimsíodh réimse idirghabhálacha éagsúla le bearta éagsúla le linn na tréimhse cláraithe 2007-2013. Ar mhaithe le simpliú ach freisin le ligean do thairbhithe tionscadail chomhtháite a dhearadh agus a chur i bhfeidhm a mbeadh breisluach níos mó acu, ba cheart beart aonair a bheith ann a chuimseodh gach cineál infheistíochta fisicí. Ba cheart do na Ballstáit tairseach a shainiú le haghaidh gabháltas talmhaíochta atá incháilithe chun cabhair a fháil le haghaidh infheistíochtaí a bhaineann le tacaíocht a thabhairt d’inmharthanacht feirmeacha a bheadh bunaithe ar thorthaí anailíse ar láidreachtaí, laigí, deiseanna agus bagairtí ('SWOT') mar mhodh chun cabhair a spriocdhíriú níos fearr. (20) Déanann tubaistí nádúrtha níos mó damáiste d’acmhainn táirgiúlachta earnáil na talmhaíochta ná mar a dhéanann siad d’acmhainn earnálacha eile. Chun tacú le hinmharthanacht agus le hiomaíochas feirmeacha nuair a tharlaíonn a leithéid de thubaistí ba cheart tacaíocht a chur ar fáil le cabhrú le feirmeoirí an acmhainn talmhaíochta a ndearnadh damáiste di a thabhairt ar ais. Ba cheart do Bhallstáit a áirithiú chomh maith nach ndéanfar aon róchúiteamh i leith damáistí mar thoradh ar an teaglaim atá ann de scéimeanna cúitimh an Aontais (go háirithe an beart bainistithe riosca), scéimeanna náisiúnta agus scéimeanna cúitimh príobháideacha. Chun a áirithiú go n-úsáidfear acmhainní buiséadacha an CETFT go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis na costais a bheadh incháilithe faoin mbeart seo a shainiú. (21) Tá sé riachtanach ó thaobh fhorbairt agus iomaíochas na gceantar tuaithe go gcruthófar agus go bhforbrófar gníomhaíocht eacnamaíoch nua mar fheirmeacha nua, ghnólachtaí nua nó infheistíochtaí nua i ngníomhaíochtaí neamhthalmhaíochta. Ba cheart go n-éascódh beart forbartha feirme agus gnó iarrachtaí feirmeoirí óga iad féin a chur ar bun ar dtús mar fheirmeoirí agus coigeartú struchtúrach a dhéanamh ar a ngabháltais tar éis dóibh a bheith curtha ar bun, go n-éascódh sé iarrachtaí feirmeoirí éagsúlú a dhéanamh agus dul le gníomhaíochtaí neamhthalmhaíochta agus le bunú agus forbairt fiontar beag agus meánmhéide neamhthalmhaíochta i limistéir thuaithe. Ba cheart spreagadh a thabhairt freisin d’fhorbairt feirmeacha beaga a d’fhéadfadh a bheith inmharthana ó thaobh na heacnamaíochta de. Chun a áirithiú go mbeidh gníomhaíochtaí eacnamaíocha nua a dtugtar tacaíocht dóibh faoin mbeart seo inmharthana, ba cheart nárbh fholáir dóibh plean gnó a sholáthar chun tacaíocht a fháil. Ba cheart nach dtabharfaí tacaíocht do bhunú gnó ach amháin i rith thréimhse tosaigh an ghnó agus nach ndéanfaí cúnamh oibriúcháin den tacaíocht sin. Dá bhrí sin, i gcás ina roghnaíonn na Ballstáit cabhair a dheonú i dtráthchodanna ní ceart go mairfeadh na tráthchodanna sin níos faide ná tréimhse cúig bliana. Ina theannta sin chun athstruchtúrú earnáil na talmhaíochta a spreagadh, ba cheart tacaíocht i bhfoirm íocaíochtaí bliantúla a sholáthar d'fheirmeoirí atá rannpháirteach sa scéim na bhfeirmeoirí beaga arna bunú le Teideal V de Rialachán (AE) Uimh. DP/2012 agus a thugann gealltanas a ngabháltas iomlán mar aon leis na teidlíochtaí íocaíochta comhfhreagracha a aistriú go feirmeoir eile nach bhfuil rannpháirteach sa scéim sin. (22) Is ar fhiontair bheaga agus mheánmhéide a sheasann geilleagar tuaithe an Aontais. Ba cheart forbairt gnó feirme agus neamhthalmhaíochta a bheith dírithe ar chur chun cinn fostaíochta agus ar phoist ardchaighdeáin a bhunú i limistéir thuaithe, ar na poist atá ann cheana féin a choinneáil, ar luaineachtaí séasúrachta i bhfostaíocht a laghdú, ar earnálacha neamhthalmhaíochta taobh amuigh den talmhaíocht agus de phróiseáil talmhaíochta agus bia a fhorbairt agus ag an am céanna comhtháthú gnó agus naisc idir earnálacha áitiúla a chothú. Ba cheart tionscadail lena gcomhtháthaítear talmhaíocht, turasóireacht tuaithe, trí thurasóireacht inbhuanaithe agus freagrach a chur chun cinn i limistéir thuaithe, agus oidhreacht nádúrtha agus chultúrtha ag an am céanna a spreagadh chomh maith le hinfheistíochtaí i bhfuinneamh in-athnuaite. (23) Chun a áirithiú go mbainfear leas éifeachtach agus éifeachtúil as acmhainní buiséadacha an CETFT agus chun cosaint ar chearta tairbhithe a ráthú agus le hidirdhealú idir tairbhithe i mBallstáit éagsúla a sheachaint, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh maidir le leagan síos na gcoinníollacha faoina bhféadfar daoine dlítheanacha a mheas mar fheirmeoirí óga, tréimhse chairde a leagan amach maidir le scileanna ceirde a fhoghlaim, an méid ábhar is lú a nglacfar leis i bpleananna gnó agus na critéir a bheidh le húsáid ag na Ballstáit ina sainmhínithe ar fheirmeacha beaga agus na tairseacha uasta agus íosta le hincháilitheacht oibríochta a chinneadh faoin tacaíocht d'fheirmeoirí óga nó forbairt feirmeacha beaga faoi seach. . (24) Gnéithe riachtanacha d’aon iarracht acmhainn fáis limistéar tuaithe a áirithiú agus a n-inbhuanaitheacht a chur chun cinn is ea forbairt an bhonneagair áitiúil agus na seirbhísí áitiúla i limistéir thuaithe, lena n‑áirítear fóillíocht agus cultúr, athnuachan sráidbhailte agus gníomhaíochtaí atá dírithe ar athchóiriú agus ar fheabhsú na hoidhreachta cultúrtha agus nádúrtha atá ag sráidbhailte agus tírdhreacha tuaithe. Dá bhrí sin ba cheart tacaíocht a dheonú d’oibríochtaí a bhfuil an aidhm sin acu, lena n-áirítear rochtain ar Theicneolaíochtaí Faisnéise agus Cumarsáide agus forbairt leathanbhanda tapa agus sárthapa. I gcomhréir leis na cuspóirí sin, ba cheart spreagadh a thabhairt d’fhorbairt seirbhísí agus bonneagair as a dtiocfaidh cuimsiú sóisialta agus a d’aisiompódh treochtaí maidir le meath sóisialta agus eacnamaíoch agus bánú na limistéar tuaithe. Chun a áirithiú go mbeidh gach tacaíocht chomh héifeachtach agus is féidir, ba cheart oibríochtaí cuimsithe a chur chun feidhme i gcomhréir le pleananna d'fhorbairt na mbardas agus a gcuid seirbhísí bunúsacha, i gcás ina bhfuil na pleananna sin ann, arna leagan amach ag pobal tuaithe amháin nó níos mó. Chun comhchuibheas a áirithiú le cuspóirí an Aontais maidir le hathrú aeráide, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil leis na cineálacha bonneagar fuinnimh in-athnuaite a bheidh incháilithe do thacaíocht a shainiú. (25) Dlúthchuid den fhorbairt tuaithe is ea an fhoraoiseacht agus i gcás tacaíochta d’úsáid talún atá inbhuanaithe agus neamhdhíobhálach don aeráid, ba cheart go gcuimseodh an tacaíocht sin forbairt limistéar foraoise agus bainistíocht inbhuanaithe foraoisí. Le linn na tréimhse cláraithe 2007-2013 chuimsigh bearta difriúla na cineálacha éagsúla tacaíochta le haghaidh infheistíochtaí agus bainistíochta foraoiseachta. Ar mhaithe le simpliú ach freisin ar mhaithe le ligean do thairbhithe tionscadail chomhtháite a dhearadh agus a chur i bhfeidhm a mbeadh breisluach méadaithe iontu, ba cheart beart aonair a bheith ann a chuimseodh gach cineál infheistíochta agus bainistíochta foraoiseachta. Ba cheart go gcuimseodh an beart seo feabhsú acmhainní foraoise agus cur leo trí fhoraoisiú talún agus trí chórais agrafhoraoiseachta a chruthú ina mbeidh córais fhairsinge talmhaíochta agus foraoiseachta, athchóiriú foraoisí a ndearnadh damáiste dóibh de dheasca dóiteáin nó tubaistí nádúrtha eile agus bearta coiscthe iomchuí, infheistíochtaí i dteicneolaíochtaí nua foraoiseachta agus i bpróiseáil agus margú táirgí foraoise a bheidh dírithe ar fheabhsú fheidhmíocht eacnamaíoch agus comhshaoil na sealbhóirí foraoise agus infheistíochtaí neamhchúititheacha a fheabhsaíonn athléimneacht ó thaobh éiceaschórais agus aeráide de agus luach comhshaoil na n-éiceachóras foraoise. Níor cheart do thacaíocht an iomaíocht a shaobhadh agus ba cheart di a bheith neodrach ó thaobh an mhargaidh de. Dá bhrí sin, ba cheart teorainneacha a chur i bhfeidhm maidir le méid agus le stádas dlíthiúil na dtairbhithe. Ba cheart gníomhaíochtaí coiscthe dóiteáin i limistéir atá aicmithe ag na Ballstáit a bheith mar limistéir mheánriosca nó ardriosca ó thaobh dóiteáin de. Ba cheart gach beart coisctheach a bheith ina cuid de phlean cosanta foraoisí poiblí. Más rud é go dtarlaíonn tubaiste nádúrtha nuair atá athchóiriú á dhéanamh ar acmhainneacht foraoise a ndearnadh damáiste di ba cheart d'eagraíocht eolaíochta phoiblí aitheantas foirmiúil a thabhairt dó. Ba cheart an beart foraoiseachta a ghlacadh i bhfianaise na ngealltanas a thug an tAontas agus na Ballstáit ar an leibhéal idirnáisiúnta, agus a bheith bunaithe ar phleananna foraoise náisiúnta nó fo-náisiúnta na mBallstát nó ar ionstraimí coibhéiseacha ar cheart go gcuirfí san áireamh na gealltanais arna dtabhairt sna Comhdhálacha Airí maidir le Cosaint Foraoisí san Eoraip. Ba cheart don bheart rannchuidiú le cur chun feidhme Straitéis Foraoiseachta an Aontais[16]. Chun a áirithiú go mbeidh foraoisiú talún talmhaíochta i gcomhréir le cuspóirí an bheartais comhshaoil ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i leith an tsainithe ar íoscheanglais áirithe maidir leis an gcomhshaol. (26) Chun a áirithiú go n-úsáidfear acmhainní buiséadacha an CETFT go héifeachtúil agus go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le coinníollacha a leagan síos faoina gcinnfidh Ballstáit gur tharla tubaiste nádúrtha nó foirgeacht le lotnaidí nó galar agus go sannfaidh siad na gcineálacha beart coisctheach a bheidh incháilithe chun tacaíocht a fháil ón CETFT. (27) Cabhraíonn grúpaí táirgeoirí le feirmeoirí aghaidh a thabhairt le chéile ar na dúshláin a bhaineann le breis iomaíochta agus le comhdhlúthú margaí iarmhartacha i ndáil le margú a gcuid táirgí lena n‑áirítear i margaí áitiúla. Dá bhrí sin ba cheart spreagadh a thabhairt do bhunú grúpaí táirgeoirí. Chun a áirithiú go n-úsáidfear acmhainní teoranta airgeadais sa chaoi is fearr níor cheart go mbainfeadh aon dream leas as tacaíocht ach amháin grúpaí táirgeoirí atá incháilithe mar fhiontair bheaga agus mheánmhéide. Chun a áirithiú go mbeidh an grúpa táirgeoirí ina n-aonán inmharthana, ba cheart plean gnó a chur isteach mar choinníoll go dtabharfadh na Ballstáit aitheantas don ghrúpa táirgeoirí. Ionas nach mbeadh cúnamh oibriúcháin á chur ar fáil agus chun ról dreasachta na tacaíochta a choimeád, níor cheart go mairfeadh an tacaíocht ar feadh tréimhse níos faide ná cúig bliana ar a mhéad. (28) Ba cheart ról tábhachtach a bheith i gcónaí ag íocaíochtaí agra‑chomhshaoil‑aeráide maidir le tacú le forbairt inbhuanaithe limistéar tuaithe agus freagairt d’éilimh na sochaí atá ag méadú i gcónaí maidir le seirbhísí comhshaoil. Ba cheart d’íocaíochtaí spreagadh breise a thabhairt d'fheirmeoirí agus do bhainisteoirí talún eile freastal ar an tsochaí ina hiomláine trí chleachtais talmhaíochta a chur i bhfeidhm, nó leanúint ar aghaidh á gcur i bhfeidhm, a chabhraíonn le maolú ar an athrú aeráide agus oiriúnú don athrú sin agus atá comhoiriúnach le cosaint agus le feabhsú an chomhshaoil, na tírdhreacha agus a gnéithe, acmhainní nádúrtha, na hithreach agus na héagsúlachta géinití. Sa chomhthéacs seo, ba cheart aird faoi leith a thabhairt ar chaomhnú acmhainní géiniteacha sa talmhaíocht agus ar riachtanais bhreise na gcóras feirmeoireachta a bhfuil luach ard acu ó thaobh an dúlra de. Ba cheart do na híocaíochtaí cuidiú le costais bhreise agus ioncam tarscaoilte mar thoradh ar an ngealltanas a rinneadh a chumhdach agus ba cheart nach gcumhdóidís ach gealltanais a théann níos faide ná na caighdeáin agus na riachtanais shainordaitheacha a bhaineann leo, i gcomhréir leis an bprionsabal 'íoc mar a thruaillítear'. Tarlaíonn sé i gcásanna go leor nuair a bhíonn gealltanais ag grúpa feirmeoirí i gcomhar le chéile go méadaíonn na sineirgí a bhíonn ann dá bharr sin an tairbhe don chomhshaoil agus don aeráid. Mar sin féin, bíonn costais bhreise idirbheartaíochta ann de thoradh gníomhaíochta comhpháirtí ar cheart cúiteamh leordhóthanach a dhéanamh ina dtaobh. Chun a áirithiú go bhfuil sé ar chumas feirmeoirí agus bainisteoirí talún eile na gealltanais atá déanta acu a chur chun feidhme i gceart ba cheart do na Ballstáit féachaint chuige go dtabharfar dóibh na scileanna agus an t-eolas atá riachtanach. Ba cheart do na Ballstáit leanúint de leibhéal na n‑iarrachtaí arna ndéanamh sa tréimhse cláraithe 2007-2013 agus 25 % ar a laghad de ranníocaíocht iomlán ón CETFT i leith gach cláir forbartha tuaithe a chaitheamh ar mhaolú ar athrú aeráide agus oiriúnú don athrú sin agus ar bhainistíocht talún, trí íocaíochtaí agra-chomhshaoil agus aeráide, íocaíochtaí feirmeoireachta orgánaí agus íocaíochtaí i leith limistéir a bhfuil srianta nádúrtha ag bagairt orthu nó trí bhearta sonracha eile maidir le srianta. (29) Chun a áirithiú go ndéanfar na gealltanais agra-chomhshaoil‑aeráide a shainiú i gcomhréir le cuspóirí foriomlána comhshaoil an Aontais, ba cheart an chumhacht gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca leis na coinníollacha a leagan síos a bheidh infheidhme maidir le síneadh bliantúil gealltanas tar éis na tréimhse tosaigh, gealltanais chun méadú a dhéanamh, nó bainistiú de chineál eile a dhéanamh, ar fheirmeoireachta beostoic, srianta a chur le leasacháin, le táirgí cosanta plandaí nó le hionchur eile, pórtha áitiúla a thógáil a bhfuil an baol ann go gcaillfear don fheirmeoireacht iad nó acmhainní géiniteacha plandaí a chaomhnú agus oibríochtaí incháilithe i ndáil le caomhnú acmhainní géiniteacha sa talmhaíocht. (30) Ba cheart go spreagfadh íocaíochtaí maidir le hathrú chuig an bhfeirmeoireacht orgánach nó leanúint ar aghaidh leis an bhfeirmeoireacht orgánach feirmeoirí chun páirt a ghlacadh i scéimeanna den sórt sin agus freagairt d'éileamh na sochaí atá ag méadú go mbainfí leas as cleachtais feirme atá neamhdhíobhálach don chomhshaol agus go mbeadh caighdeáin arda leasa ainmhithe ann. Chun an tsineirgíocht sna tairbhí bithéagsúlachta a chuireann an beart ar fáil a mhéadú, ba cheart conarthaí comhchoiteanna nó comhar idir feirmeoirí a spreagadh chun limistéir chóngaracha níos leithne a chuimsiú. Ba cheart tacaíocht a thabhairt do bhearta athraithe agus cothabhála chun a áirithiú nach bhfillfeadh líon mór feirmeoirí ar an bhfeirmeoireacht traidisiúnta. Ba cheart do na híocaíochtaí cuidiú chun costais bhreise a thabhaítear agus ioncam tarscaoilte de thoradh ar an gealltanais a chumhdach agus ba cheart nach gcumhdóidís ach gealltanais a théann níos faide ná na caighdeáin agus na ceanglais shainordaitheacha a bhaineann leo. (31) Ba cheart leanúint de tacaíocht a dheonú d'fheirmeoirí agus do shealbhóirí foraoise chun aghaidh a thabhairt ar na míbhuntáistí sonracha sna limistéir lena mbaineann de thoradh chur i bhfeidhm Threoir 2009/147/CE ó Pharlaimint na hЕorpa agus ón gComhairle an 30 Samhain 2009 maidir le caomhnú éan fiáin[17] agus Threoir 92/43/CEE ón gComhairle an 21 Bealtaine 1992 maidir le caomhnú gnáthóg nádúrtha agus fauna agus flora fiáine[18] chun tacú le bainistiú éifeachtach láithreáin Natura 2000 agus ba cheart tacaíocht a chur ar fáil freisin d'fheirmeoirí le cabhrú maidir le míbhuntáistí i limistéir abhantracha a d'eascair ó chur i bhfeidhm Threoir 2000/60/CE ó Pharlaimint na hEorpa agus ón gComhairle an 23 Deireadh Fómhair 2000 lenar bunaíodh creat do ghníomhaíocht Chomhphobail i réimse an bheartais uisce[19]. Ba cheart an tacaíocht a bheith nasctha le ceanglais shonracha a bhfuil tuairisc orthu sa chlár forbartha tuaithe atá níos déine ná na caighdeáin agus na ceanglais shainordaitheacha a bhaineann leo. Ina theannta sin, ba cheart do na Ballstáit riachtanais shonracha limistéir Natura 2000 a chur san áireamh agus éirim ghinearálta a gclár forbartha tuaithe á socrú. (32) I gcás íocaíochtaí d'fheirmeoirí i limistéir sléibhe nó i réimsí eile a bhfuil constaicí nádúrtha nó constaicí sonracha eile le sárú acu, ba cheart do na híocaíochtaí sin cuidiú le cothabháil na tuaithe agus le cothabháil agus cur chun cinn modhanna feirmeoireachta inbhuanaithe, trí spreagadh a thabhairt chun talamh talmhaíochta a úsáid go leanúnach. Chun a áirithiú go mbeidh íocaíochtaí tacaíochta den sórt sin éifeachtúil ba cheart iad a thabhairt d'fheirmeoirí mar chúiteamh ar chostais bhreise agus ioncam tarscaoilte a bhaineann le míbhuntáiste an limistéir lena mbaineann. (33) Chun a áirithiú go n-úsáidfear cistí an Aontais go héifeachtach agus go dtabharfar cóir chomhionann d'fheirmeoirí ar fud an Aontais ba cheart limistéir sléibhe agus limistéir a bhfuil srianta nádúrtha nó eile ar leith ag baint leo a shainiú i gcomhréir le critéir oibiachtúla. Ba cheart critéir bhithfhisiciúla a bheith i gceist i gcás na limistéar sin a bhfuil srianta nádúrtha ag gabháil dóibh agus go mbeadh fianaise dhaingean eolaíoch mar thaca faoi na critéir sin. Ba cheart socruithe idirthréimhseacha eile a ghlacadh éascú a dhéanamh ar dheireadh a chur ar bhealach céimneach le híocaíochtaí sna limistéir sin nach measfar a thuilleadh gur limistéir iad a bhfuil srianta nádúrtha ag gabháil dóibh mar thoradh ar chur i bhfeidhm na gcritéar seo. (34) Ba cheart leanúint de feirmeoirí a spreagadh ardchaighdeáin a ghlacadh maidir le leas ainmhithe trí thacaíocht a sholáthar d’fheirmeoirí a ghlacann caighdeáin maidir le feirmeoireacht ainmhithe a théann níos faide ná mar is gá ná na caighdeáin shainordaitheacha a bhaineann leo. Chun a áirithiú go mbeidh gealltanais faoi leas ainmhithe i gcomhréir le beartas foriomlán an Aontais sa réimse seo, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le sainiú na réimsí inar ceart do na gealltanais sin caighdeáin uasghrádaithe modhanna táirgthe a chur ar fáil. (35) Ba cheart leanúint de híocaíochtaí a dheonú do shealbhóirí foraoise a sholáthraíonn seirbhísí caomhnaithe foraoise atá neamhdhíobhálach don chomhshaol agus don aeráid nó trí ghealltanais a thabhairt maidir le feabhsú bithéagsúlachta, caomhnú éiceachóras ard-luacha foraoise, a n‑acmhainneacht maolaithe agus oiriúnaithe a fheabhsú, agus treisiú a dhéanamh ar luach foraoisí i ndáil le creimeadh ithreach a chosc, acmhainní uisce a chothabháil agus le guaiseacha nádúrtha a sheachaint. Sa chomhthéacs seo, ba cheart aird faoi leith a thabhairt do chaomhnú agus do chur chun cinn acmhainní géiniteacha foraoise. Déanfar íocaíocht i ndáil le gealltanais comhshaoil foraoise a théann níos faide ná na caighdeáin shainordaitheacha bhainteacha atá leagtha síos sa reachtaíocht náisiúnta. Chun a áirithiú go n-úsáidfear acmhainní buiséadacha an CETFT go héifeachtúil agus go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir leis na cineálacha oibríochtaí atá incháilithe ar thacaíocht faoin mbeart seo. (36) Le linn na tréimhse cláraithe 2007-2013 níor tugadh tacaíocht ach d'aon chineál comhair amháin go sainráite faoin mbeartas forbartha tuaithe: comhar maidir le forbairt táirgí, teicneolaíochtaí agus próiseas nua san earnáil talmhaíochta agus bia agus san earnáil foraoiseachta. Tá tacaíocht le haghaidh an chineáil comhair seo riachtanach i gcónaí ach ba cheart í a chur in oiriúint chun freastal níos fearr ar riachtanais an gheilleagair eolasbhunaithe. Ba cheart sa chomhthéacs seo go bhféadfaí maoiniú a thabhairt do thionscadail le hoibreoir amháin faoin mbeart seo, ar choinníoll go scaipfí na torthaí a gheofaí, agus go mbainfí amach sa chaoi sin an cuspóir maidir le cleachtais, próisis nó táirgí nua a scaipeadh. Ina theannta sin, tá sé soiléir anois má thacaítear le réimse níos leithne cineálacha comhair agus le raon níos leithne tairbhithe, ó oibreoirí beaga go oibreoirí níos mó, gur féidir cabhrú chun cuspóirí an bheartais forbartha tuaithe a bhaint amach trí chabhrú le hoibreoirí i limistéir thuaithe na míbhuntáistí eacnamaíocha, comhshaoil agus eile a thig as ilroinnt a shárú. Dá bhrí sin, ba cheart an beart a leathnú. Ba cheart do thacaíocht d'oibreoirí beaga chun próisis oibre i gcomhar le chéile a eagrú agus chun áiseanna agus acmhainní a úsáid le chéile cabhrú leo a bheith inmharthana ó thaobh an gheilleagair de in ainneoin iad a bheith ag obair ar scála beag. Ba cheart do thacaíocht do mhodhanna cothrománacha agus ingearacha comhair i measc gníomhaithe sa slabhra soláthair, chomh maith le gníomhaíochtaí a chur chun cinn i gcomhthéacsanna áitiúla feidhmiú mar chatalaíoch chun slabhraí soláthair ghairide, margaí áitiúla agus slabhraí bia áitiúla a fhorbairt a bheadh réasúnta ó thaobh an gheilleagair de. Ba cheart do thacaíocht do chur chuige comhchoiteann maidir le tionscadail agus cleachtais chomhshaoil cabhrú chun tairbhí comhshaoil agus aeráide a sholáthar a bheadh níos comhsheasmhaí agus níos mó ná mar a d’fhéadfadh oibreoirí aonair a chur ar fáil agus iad ag gníomhú beag beann ar dhaoine eile (mar shampla, trí chleachtais a chur i bhfeidhm ar limistéir neamhshaothraithe talún níos mó). Ba cheart tacaíocht a sholáthar i bhfoirmeacha éagsúla sna réimsí difriúla sin. Tá braislí agus líonraí an-tábhachtach maidir le comhroinnt saineolais agus maidir le saineolas, seirbhísí agus táirgí a sholáthar atá speisialaithe agus nua. Uirlisí tábhachtacha iad treoirthionscadail chun infheidhmeacht tráchtála na dteicneolaíochtaí, na dteicnící agus na gcleachtas a thástáil i gcomhthéacsanna éagsúla, agus iad a oiriúnú más gá. Gné ríthábhachtach iad grúpaí oibriúcháin den Chomhpháirtíocht Eorpach um Nuáil ('CEN' anseo feasta) maidir le táirgiúlacht agus inbhuanaitheacht talmhaíochta. Gléas thábhachtach eile iad straitéisí forbartha áitiúla a fheidhmíonn lasmuigh de chreat forbartha áitiúil LEADER – idir gníomhaithe poiblí agus príobháideacha ó limistéir thuaithe agus uirbeacha araon. Murab ionann agus a bhíonn i gcur chuige LEADER, d'fhéadfadh a leithéid de chomhpháirtíochtaí agus de straitéisí a bheith teoranta d’earnáil amháin agus/nó d’aidhmeanna forbartha a bheadh réasúnta sonrach, lena n-áirítear iad siúd atá luaite thuas. Ba cheart eagraíocht idir bhrainse a bheith incháilithe chun tacaíocht a fháil faoin mbeart seo. Ba cheart an tacaíocht a bheith teoranta do thréimhse seacht mbliana ach amháin i gcás comhghníomhaíochta comhshaoil agus aeráide i gcásanna a bhfuil údar cuí leo. (37) Bíonn níos mó rioscaí eacnamaíochta agus comhshaoil ag bagairt ar fheirmeoirí sa lá atá inniu ann de bharr athraithe aeráide agus an mhéadaithe atá tagtha ar luaineacht praghsanna. Tá bainistíocht éifeachtach rioscaí níos tábhachtaí d’fheirmeoirí anois sa chomhthéacs sin. Ar an ábhar sin ba cheart beart bainistíochta riosca a chur ar bun chun le cuidiú le feirmeoirí dul i ngleic leis na rioscaí is coitianta a bhíonn ag bagairt orthu. Dá bhrí sin ba cheart don bheart seo tacú le feirmeoirí chun na préimheanna a íocann siad chun árachas barraí, ainmhithe agus plandaí a fháil a chuimsiú, agus go gcuimseodh sé freisin ceapadh cistí frithpháirteacha agus an cúiteamh a íocann a leithéid de chistí d’fheirmeoirí de bharr caillteanais a fhulaingíonn siad de bharr ráigeanna de ghalar ainmhithe nó phlandaí chomh maith le teagmhais comhshaoil. Ba cheart uirlis cobhsaithe ioncaim a chuimsiú freisin i bhfoirm ciste fhrithpháirtigh le tacú le feirmeoirí nuair a bheadh titim mór le teacht ar a n-ioncam. Chun a áirithiú go bhfuil cóireáil chomhionann le fáil ag feirmeoirí ar fud an Aontais, nach saobhtar an iomaíocht, agus go dtugtar urraim d’oibleagáidí idirnáisiúnta an Aontais, ba cheart coinníollacha sonracha a chur ar fáil maidir le tacaíocht a dheonú faoi na bearta seo. Chun a áirithiú go n-úsáidfear acmhainní buiséadacha an CETFT go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca leis an tréimhse íosta agus an tréimhse uasta d’iasachtaí tráchtála chuig cistí frithpháirteacha a shainiú. (38) Tá sé cruthaithe thar roinnt blianta ag cur chuige LEADER maidir le forbairt áitiúil gur cur chuige úsáideach é maidir le cur chun cinn fhorbairt na limistéar tuaithe agus bíonn an toradh sin air toisc gur cur chuige ó bhun aníos atá ann a chuireann san áireamh go hiomlán na riachtanais il-earnála le haghaidh fhorbairt inginiúil na tuaithe. Dá bhrí sin ba cheart leanúint de LEADER sa todhchaí agus é a bheith éigeantach é a chur i bhfeidhm maidir le gach clár forbartha tuaithe. (39) Chun a áirithiú go gcuirfear straitéisí forbartha áitiúla i bhfeidhm ar leibhéal críochach a ligeann dóibh torthaí a sholáthar a chuireann go héifeachtach le tosaíochtaí an Aontais maidir le forbairt tuaithe agus nuálaíocht, ba cheart an chumhacht a tharmligean don Choimisiún gníomhartha a ghlacadh i gcomhréir le hAirteagal 290 den Chonradh i ndáil le critéir maidir le daonra a leagan síos don limistéar atá le clúdach ag gach aon straitéis dá leithéid agus raon feidhme mionsonraithe na gcostas ullmhúcháin agus beochana a mbeidh tacaíocht le tabhairt dóibh. (40) Ba cheart a chuimsiú sa tacaíocht a thugann an CETFT d’fhorbairt áitiúil LEADER gach gné d’ullmhúchán agus de chur chun feidhme straitéisí forbartha áitiúla agus feidhmiú grúpaí áitiúla gníomhaíochta chomh maith le comhar i measc críoch agus grúpaí a bhíonn i mbun forbartha a thagann ó bhun aníos agus a bhíonn faoi stiúir an phobail áitiúil. Ba cheart "trealamh tosaithe LEADER” a mhaoiniú chomh maith chun comhpháirtithe i limistéir thuaithe nach bhfuil LEADER á chur i bhfeidhm go fóill acu tástáil agus ullmhú a dhéanamh do dhearadh agus d’fheidhmiú straitéise forbartha áitiúla. Chun a áirithiú go n-úsáidfear acmhainní buiséadacha an CETFT go héifeachtúil agus go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le sainiú mionsonraithe a dhéanamh ar na costais bheochana incháilithe a bheadh ag grúpaí áitiúla gníomhaíochta. (41) Bíonn infheistíochtaí coiteann in go leor de na bearta forbartha tuaithe faoin Rialachán seo agus d'fhéadfadh baint a bheith acu le hoibríochtaí atá an-éagsúil. Chun a áirithiú go mbeidh soiléireacht ann maidir le cur chun feidhme na n-oibríochtaí sin, ba cheart rialacha comhchoiteanna áirithe a leagan síos i gcomhair gach infheistíochta. Ba cheart a shainmhíniú sna comhrialacha seo na cineálacha caiteachais ar féidir breathnú orthu mar chaiteachas infheistíochta agus a áirithiú nach dtugtar tacaíocht ach do na hinfheistíochtaí a chruthaíonn luach nua sa talmhaíocht agus do na hinfheistíochtaí sin amháin. Chun sainiúlachtaí a bhaineann le cineálacha áirithe infheistíochtaí ar nós trealamh dara láimhe a cheannach agus infheistíochtaí simplí athsholáthair agus a áirithiú ag an am céanna go mbainfear leas éifeachtach as cistí an CETFT, ba cheart an chumhacht gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca leis na coinníollacha a leagan amach faoina bhféadfar cineálacha áirithe infheistíochtaí a mheas mar chaiteachas incháilithe. Chun éascú a dhéanamh ar réadú tionscadal infheistíochta ba cheart do na Ballstáit a bheith in ann airleacain a íoc. Lena áirithiú go mbeidh tionchar éifeachtach, cothrom agus inbhuanaithe ag cúnamh an CETFT, ba cheart rialacha a leagan síos lena áirithiú go mbeidh infheistíochtaí a bhaineann le hoibríochtaí buan agus nach n-úsáidtear tacaíocht an CETFT chun iomaíocht a shaobhadh. (42) I gcás beart áirithe faoin Rialachán seo a bhaineann le limistéir ní mór do na tairbhithe gealltanais a thabhairt a mhairfidh ar feadh cúig bliana ar a laghad. Le linn na tréimhse sin d'fhéadfadh athruithe teacht ar staid an ghabháltais nó ar staid an tairbhí. Ba cheart rialacha a leagan síos chun an nós imeachta sna cásanna sin a chinneadh. Chun a áirithiú go gcuirfear bearta maidir le limistéar chun feidhme go héifeachtúil agus chun leasa airgeadais an Aontais a urrú, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh i ndáil leis na coinníollacha is infheidhme a leagan amach i gcás aistriú gabháltais go páirteach, i ndáil le cásanna eile a shainiú nach gceanglófar aisíoc na cabhrach iontu. (43) Tá foráil i mbearta áirithe faoin Rialachán seo go mbeadh sé de choinníoll maidir le tacaíocht a dheonú go dtabharfadh na tairbhithe gealltanais a bheadh níos leithne ná bonnlíne bhainteach atá sainithe i dtéarmaí caighdeán nó ceanglas sainordaitheach. I bhfianaise na n-athruithe a d’fhéadfadh teacht ar an reachtaíocht i rith thréimhse na ngealltanas agus a dhéanfadh modhnú ar an mbonnlíne, ba cheart foráil a dhéanamh maidir le hathbhreithniú na gconarthaí lena mbaineann chun a áirithiú go dtabharfar urraim don choinníoll sin i gcónaí. (44) Chun a áirithiú go n-úsáidfear acmhainní airgeadais le haghaidh fhorbairt na tuaithe ar an mbealach is fearr agus is féidir agus le díriú ar bhearta faoi chláir forbartha tuaithe atá i gcomhréir le tosaíochtaí an Aontais maidir le forbairt tuaithe ach le ráthú freisin go gcaithfear go cothrom le hiarratasóirí, ba cheart do na Ballstáit critéir roghnúcháin a leagan síos chun tionscadail a roghnú. Níor cheart go gceadófaí aon eisceacht don riail seo ach amháin i gcás na mbeart sin ina dtugtar tacaíocht chun íoc as soláthar seirbhísí agra-chomhshaoil nó leasa ainmhithe. Nuair atá na critéir roghnúcháin á gcur i bhfeidhm ba cheart prionsabal na comhréireachta a chur san áireamh lena mbaineann le deontais bheaga. (45) Ba cheart don CETFT tacaíocht a thabhairt trí bhearta cúnaimh theicniúil do ghníomhartha a bhaineann le cur chun feidhme clár forbartha tuaithe, lena n-áirítear costais a bhaineann le cosaint na siombailí agus na ngiorrúchán a bhaineann le scéimeanna cáilíochta de chuid an Aontais le haghaidh rannpháirtíochta inar féidir tacaíocht a dheonú faoin Rialachán seo agus costais na mBallstát maidir le teorannú limistéar a bhfuil srianta nádúrtha ag bagairt orthu. Chun a áirithiú go n-úsáidfear acmhainní buiséadacha an CETFT go héifeachtach, ba cheart an chumhacht chun gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún maidir le gníomhaíochtaí rialaithe ar féidir a mhaoiniú faoi chúnamh teicniúil. (46) Tá sé cruthaithe ag líonrú na líonraí, na n-eagraíochtaí agus an lucht riaracháin náisiúnta a raibh baint acu le cur chun feidhme céimeanna éagsúla den chlár, a eagraíodh i gcomhthéacs an ghréasáin Eorpaigh um fhorbairt tuaithe, gur féidir leo ról an-tábhachtach a bheith acu ó thaobh fheabhsú cáilíochta na gclár forbartha tuaithe trí rannpháirtíocht na bpáirtithe leasmhara a mhéadú i rialachas na forbartha tuaithe chomh maith le faisnéis a scaipeadh i measc an phobail níos leithne faoi na buntáistí a bhaineann leis. Ba cheart an líonrú a mhaoiniú dá bhrí sin ar leibhéal an Aontais mar chuid den chúnamh teicniúil. (47) Chun cabhrú chun aidhmeanna an CEN (Comhpháirtíocht Eorpach um Nuáil a bhaint amach maidir le táirgiúlacht agus inbhuanaitheacht talmhaíochta ba cheart gréasán CEN a chur ar bun chun líonrú a dhéanamh ar ghrúpaí oibriúcháin, ar sheirbhísí comhairleacha agus ar thaighdeoirí a bhfuil baint acu le cur chun feidhme gníomhaíochtaí a dhíríonn ar nuálaíocht sa talmhaíocht. Ba cheart é a mhaoiniú ar leibhéal an Aontais mar chuid den chúnamh teicniúil. (48) Le linn na tréimhse cláraithe 2007-2013 bhí gréasán saineolaithe meastóireachta ag feidhmiú i gcomhthéacs an ghréasáin Eorpaigh um fhorbairt tuaithe. Chun aird a thabhairt ar riachtanais shonracha na meastóireachta, ba cheart gréasán meastóireachta Eorpach um fhorbairt tuaithe a chur ar bun don tréimhse cláraithe 2014-2020 chun na gníomhaithe go léir atá páirteach i ngníomhaíochtaí meastóireachta a thabhairt le chéile chun malartú saineolais a éascú sa réimse sin. Ba cheart é a mhaoiniú mar chuid den chúnamh teicniúil. (49) Ba cheart do Bhallstáit cuid de mhéid iomlán gach cláir forbartha tuaithe a chur ar leataobh i gcomhair cúnaimh theicniúil le maoiniú a thabhairt do bhunú agus d’fheidhmiú gréasáin náisiúnta tuaithe a thabharfaidh le chéile eagraíochtaí agus lucht riaracháin a bhfuil baint acu le forbairt tuaithe, lena n-áirítear an chomhpháirtíocht, a bhfuil sé d’aidhm aige a rannpháirtíocht i gcur chun feidhme an chláir a mhéadú agus feabhas a chur ar cháilíocht na gclár forbartha tuaithe. Ba cheart do ghréasáin náisiúnta tuaithe plean gníomhaíochta a ullmhú agus a chur chun feidhme. (50) Ba cheart don CETFT a thabhairt le fios go n-aithníonn an tAontas gur féidir le cineálacha cur chuige um fhorbairt áitiúil agus gné trasnáisiúnta iad féin a threisiú, go háirithe nuair a chuirtear spiorad nuálach i bhfeidhm. Ba cheart don CETFT é seo a dhéanamh trí dhuaiseanna a bhronnadh ar líon teoranta tionscadal atá ina n-eiseamláirí ó thaobh na saintréithe sin de. Ba cheart go ndéanfadh na duaiseanna comhlánú ar fhoinsí eile maoinithe atá ar fáil tríd an mbeartas forbartha tuaithe trí aitheantas a thabhairt d’aon tionscadal oiriúnach tosaigh, cibé acu ar tugadh maoiniú don tionscadal sin trí chlár forbartha tuaithe nó nár tugadh. (51) Ba cheart do chláir forbartha tuaithe foráil a dhéanamh do ghníomhaíochtaí nuálacha a chuireann earnáil talmhaíochta chun cinn a bheadh éifeachtúil ó thaobh acmhainní de, a bheadh táirgiúil agus a mbeadh astuithe ísle aici, le tacaíocht ón CEN um tháirgiúlacht agus inbhuanaitheacht talmhaíochta. Ba cheart é bheith mar aidhm ag an CEN réitigh nuálacha a thrasuíomh níos tapúla agus níos forleithne sa chleachtas. Ba cheart don CEN breisluach a chruthú trí fheabhas a chur ar roghnú agus ar éifeachtacht ionstraimí a bhaineann le nuálaíocht agus na sineirgíochtaí eatarthu a fheabhsú. Ba cheart don CEN na bearnaí a líonadh trí thaighde agus feirmeoireacht phraiticiúil a nascadh níos fearr le chéile. (52) Ba cheart do ghrúpaí oibriúcháin tionscadail nuálaíocha maidir le táirgiúlacht agus inbhuanaitheacht na talmhaíochta a chur i bhfeidhm i gcomhthéacs an CEN lena dtabharfaí le chéile feirmeoirí, taighdeoirí, comhairleoirí, gnóthais agus gníomhaithe eile ar spéis leo nuálaíocht san earnáil talmhaíochta. Chun a áirithiú go rachaidh tionscadail den sórt sin chun tairbhe na hearnála ina hiomláine, ba cheart a dtorthaí a scaipeadh. (53) Ba cheart foráil a dhéanamh maidir le cinneadh a dhéanamh faoi mhéid iomlán de thacaíocht an Aontais maidir le forbairt tuaithe faoin Rialachán seo don tréimhse ón 1 Eanáir 2014 go dtí an 31 Nollaig 2020, maidir le miondealú bhliantúil air agus an méid is lú a bheadh le comhchruinniú i réigiúin thearcfhorbartha i gcomhréir leis an gCreat Airgeadais Ilbhliantúil don tréimhse ó 2014 go 2020 agus leis an gComhaontú Idirinstitiúideach maidir le smacht buiséadach agus le feabhsú an nós imeachta bhuiséadaigh[20] don tréimhse chéanna. Ba cheart na leithreasaí a bheidh ar fáil a innéacsú ar bhonn ráta comhréidh i gcomhair clárú. (54) Chun bainistiú chistí an CETFT a éascú, ba cheart ráta ranníocaíochta amháin a shocrú don EAFRD maidir le cláir forbartha tuaithe i ndáil le caiteachas poiblí sna Ballstáit. Chun aird a thabhairt ar thábhacht nó ar nádúr ar leith na gcineálacha áirithe oibríochtaí, ba cheart rátaí ranníocaíochta ar leith a shocrú maidir leo. Chun maolú a dhéanamh ar na srianta ar leith atá ann de thoradh an leibhéil forbartha, iargúltachta nó toisc iad a bheith ina n-oileáin ba cheart ráta cuí ranníocaíochta an CETFT a shocrú i gcomhair na réigiún tearcfhorbartha agus na réigiún is forimeallaí dá dtagraítear sa Chonradh agus i gcomhair na n-oileán Aeigéach is lú. (55) Maidir leis na cistí a scaoiltear i mBallstáit de thoradh chur i bhfeidhm uasteorann ar íocaíochtaí díreacha arna bhfáil ag feirmeacha móra aonair faoin gcéad cholún den chomhbheartas talmhaíochta ba cheart na cistí sin a chur in áirithe le haghaidh maoiniú a dhéanamh, i ngach Ballstát ar thionscadail a bhaineann le nuálaíocht chun cabhrú le feirmeacha, lena n‑áirítear feirmeacha móra, a n‑iomaíocht a mhéadú faoi chuimsiú chuspóirí an CBT. Is iad na feirmeoirí, ar neamhaird le méid a bhfeirmeacha, na grúpaí oibriúcháin CEN nó grúpaí áitiúla gníomhaíochta, na grúpaí comhpháirtithe atá gafa le hearnáil na talmhaíochta ar ceart dóibh na tionscadail seo a thionscnamh. (56) Ba cheart do na Ballstáit gach beart is gá a ghlacadh agus forálacha leordhóthanacha a chur i bhfeidhm chun a áirithiú go bhfuil a gcuid beart forbartha tuaithe infhíoraithe agus inrialaithe. Chun na críche sin ba cheart don Ghníomhaireacht Bainistíochta agus don Údarás Íocaíochta measúnú ex-ante a chur ar fáil agus a ghabháil de láimh chun measúnú a dhéanamh ar bhearta le linn chur chun feidhme an chláir. Ba cheart bearta nach gcomhlíonann an coinníoll seo a choigeartú. (57) Ba cheart don Choimisiún agus do na Ballstáit gach beart is gá a dhéanamh chun bainistíocht fhónta na gclár forbartha tuaithe a áirithiú. Sa chomhthéacs seo, ba cheart don Choimisiún rialuithe leordhóthanacha a ghabháil ar láimh agus ba cheart do na Ballstáit bearta a ghlacadh chun feidhmiú fónta a gcórais bainistíochta a ráthú. (58) Ba cheart d’Údarás Bainistíochta amháin a bheith freagrach as bainistiú agus cur chun feidhme gach cláir forbartha tuaithe. Ba cheart a chuid dualgas a shonrú sa Rialachán seo. Ba cheart don Údarás Bainistíochta a bheith in ann cuid dá dhualgais a tharmligean agus freagracht a choinneáil as éifeachtúlacht agus as ceartaiseacht na bainistíochta. I gcás ina mbeadh fochlár téamach mar chuid de chlár forbartha tuaithe ba cheart don Údarás Bainistíochta a bheith in ann comhlacht eile a ainmniú chun an fochlár sin a bhainistiú agus a chur chun feidhme go hiomlán i ndáil leis na leithdháiltí airgeadais a bheadh aitheanta dó sa chlár ach a áirithiú i gcónaí go ndéanfar bainistíocht fhónta airgeadais ar na fochláir sin. (59) Ba cheart faireachán a dhéanamh ar gach clár forbartha tuaithe chun súil a choinneáil go rialta ar chur chun feidhme an chláir agus ar an dul chun cinn atá á dhéanamh i dtreo spriocanna bunaithe an chláir. Maidir le héifeachtacht agus tionchar gníomhaíochtaí faoin CETFT a thaispeáint agus a fheabhsú, tá sé ag brath freisin ar mheastóireacht iomchuí le linn ullmhú agus chur chun feidhme agus tabhairt chun críche cláir. Ba cheart dá bhrí sin don Choimisiún agus do na Ballstáit le chéile córas faireacháin agus meastóireachta a chur ar bun chun dul chun cinn an bheartais forbartha tuaithe a léiriú agus chun a thionchar agus a éifeachtúlacht a mheasúnú. (60) Chun a áirithiú gur féidir faisnéis a chomhiomlánú ar leibhéal an Aontais ba cheart foireann comhtháscairí a bheith mar chuid den chóras. Ba cheart faisnéis thábhachtach maidir le cur chun feidhme na gclár forbartha tuaithe a thaifeadadh agus a chothabháil go leictreonach chun comhiomlánú sonraí a éascú. Ba cheart, dá bhrí sin, go n-iarrfaí ar thairbhithe an oiread faisnéise sin is lú atá riachtanach a sholáthar le haghaidh faireacháin agus meastóireachta. (61) Ba cheart an fhreagracht as faireacháin an chláir a roinnt idir an tÚdarás Bainistíochta agus Coiste Faireacháin a chuirfear ar bun chun na críche seo. Ba cheart é a bheith de chúram ar an gCoiste Faireacháin faireachán a dhéanamh ar a éifeachtúla is a chuirfear an clár chun feidhme. Chuige sin ba cheart a fhreagrachtaí a shonrú. (62) Ba cheart é a bheith i gceist le faireachán ar an gclár go n-ullmhófaí tuarascáil bhliantúil ar an gcur chun feidhme, atá le cur chuig an gCoimisiún. (63) Ba cheart meastóireacht a dhéanamh ar gach clár forbartha tuaithe chun a cháilíocht a fheabhsú agus chun a bhfuil bainte amach a léiriú. (64) Beidh feidhm ag Airteagail 107, 108 agus 109 den Chonradh maidir le tacaíocht a thabhairt do na bearta forbartha tuaithe faoin Rialachán seo. Mar sin féin, ba cheart a shuíomh, i bhfianaise sainiúlacht earnáil na talmhaíochta, gur cheart na bearta forbartha tuaithe maidir le hoibríochtaí a thagann faoi raon feidhme Airteagal 42 den Chonradh, a dhéantar faoin Rialachán seo agus i gcomhlíonadh an Rialacháin seo, chomh maith leis na h‑íocaíochtaí arna ndéanamh ag na Ballstáit, lena mbeartaítear maoiniú náisiúnta breise a sholáthar d'oibríochtaí forbartha tuaithe a dtugtar tacaíocht ón Aontas ina leith, agus a thagann faoi raon feidhme Airteagal 42 den Chonradh, ba cheart iad a eisiamh ó chur i bhfeidhm Airteagail 107, 108 agus 109 den Chonradh. (65) Lena chois sin, chun comhchuibheas a áirithiú leis na bearta forbartha tuaithe atá incháilithe chun tacaíocht a fháil ón Aontas agus chun nósanna imeachta a shimpliú, i gcás íocaíochtaí a dhéanann na Ballstáit, a bhfuil sé d’aidhm acu maoiniú breise a sholáthar le haghaidh oibríochtaí náisiúnta forbartha tuaithe ar deonaíodh tacaíocht an Aontais dóibh agus a thagann faoi réim feidhme Airteagal 42 den Chonradh, ba cheart iad a údarú mar chuid de cheapadh clár faoi réir nós imeachta um fhógra a thabhairt i gcomhréir le forálacha an Rialacháin seo. Chun a áirithiú go ndéanfar faireachán cuí ar na híocaíochtaí sin, nuair a bheidh measúnú á dhéanamh ag an gCoimisiún orthu ba cheart dó na critéir sin a leagadh síos le haghaidh chur i bhfeidhm Airteagal 107 den Chonradh a chur i bhfeidhm ar mhodh analaí. Chun a áirithiú nach gcuirfear maoiniú breise náisiúnta nach bhfuil údaraithe ag an gCoimisiún chun feidhme, níor cheart don Bhallstát lena mbaineann an maoiniú breise atá beartaithe le haghaidh forbartha tuaithe a chur i bhfeidhm go dtí go mbeidh sé formheasta. Maidir le híocaíochtaí arna ndéanamh ag Ballstáit lena mbeartaítear maoiniú náisiúnta breise a sholáthar d'oibríochtaí forbartha tuaithe a ndeonaítear tacaíocht ón Aontas ina leith agus atá lasmuigh de raon feidhme Airteagal 42 den Chonradh ba cheart iad a chur i bhfios don Choimisiún de bhun Airteagal 108(3) den Chonradh, mura rud é go dtagann siad faoi rialachán, arna ghlacadh de bhun Rialachán 944/98 ón gComhairle[21], agus ní fhéadfar iad a chur i bhfeidhm go dtí go ndéanann an Coimisiún an nós imeachta seo a fhormheas. (66) Ba cheart córas leictreonach faisnéise a bhunú chun sonraí a mhalartú ar bhealach a bheidh slán agus éifeachtúil. (67) Tá feidhm ag reachtaíocht an Aontais maidir le daoine aonair a chosaint i dtaca le próiseáil sonraí pearsanta agus saorghluaiseacht sonraí den sórt sin, go háirithe Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i dtaca le próiseáil sonraí pearsanta agus saorghluaiseacht sonraí den sórt sin agus Rialachán (CE) Uimh. 45/2001 ó Pharlaimint na hEorpa agus ón gComhairle an 18 Nollaig 2000 maidir le daoine aonair a chosaint i dtaca le próiseáil sonraí pearsanta arna ndéanamh ag institiúidí agus comhlachtaí an Chomhphobail agus maidir le saorghluaiseacht sonraí den sórt sin. (68) Chun coinníollacha aonfhoirmeacha a áirithiú maidir le cur chun feidhme an Rialacháin seo i ndáil le tíolacadh clár forbartha tuaithe, formheas na gclár agus modhnuithe orthu, na nósanna imeachta agus na tráthchláir do na modhnuithe ar an gclár formheasta, lena n‑áirítear a dteacht i bhfeidhm agus minicíocht an tíolactha, coinníollacha sonracha maidir le cur chun feidhme beart forbartha tuaithe, struchtúr agus feidhmiú na ngréasán a chuirtear ar bun leis an Rialachán seo, an córas faireacháin agus meastóireachta a ghlacadh, na rialacha maidir le hoibriú an chórais faisnéise, ba cheart cumhachtaí chur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta maidir le meicníochtaí rialaithe do na Ballstáit maidir le feidhmiú chumhachtaí cur chun feidhme an Choimisiúin[22]. (69) Tá an scéim tacaíochta nua dá bhforáiltear sa Rialachán seo á cur in áit na scéime tacaíochta a bunaíodh le Rialachán (CE) Uimh. 1698/2005. Dá bhrí sin, ba cheart Rialachán (CE) Uimh. 1698/2005 a aisghairm ón 1 Eanáir 2014. (70) Chun trasdul rianúil a éascú ón gcóras a bunaíodh le Rialachán (CE) Uimh. 1698/2005 chuig an gcóras arna bhunú ag an Rialachán seo ba cheart an chumhacht gníomhartha a ghlacadh i gcomhréir le hAirteagal 290 den Chonradh a tharmligean chuig an gCoimisiún i dtaca le forálacha idirthréimhseacha a bhunú, TAR ÉIS AN RIALACHÁN SEO A GHLACADH: CLÁR NA nÁBHAR RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le tacaíocht d’fhorbairt tuaithe ón gCiste Eorpach Talmhaíochta um Fhorbairt Tuaithe (CETFT)...................................................... 11 TEIDEAL I Cuspóirí agus Straitéis.............................................................................................. 33 Caibidil I Raon feidhme agus Sainmhínithe................................................................................... 33 Caibidil II Misean, cuspóirí agus comhsheasmhacht...................................................................... 36 TEIDEAL II Clárú...................................................................................................................... 39 Caibidil I Ábhar an Chláraithe..................................................................................................... 39 Caibidil II Cláir forbartha tuaithe a ullmhú, a fhormheas agus a mhodhnú....................................... 43 TEIDEAL III Tacaíocht d’fhorbairt tuaithe.................................................................................. 45 Caibidil I Bearta.......................................................................................................................... 45 Roinn 1 Bearta Aonair................................................................................................................ 45 Roinn 2 Comhar......................................................................................................................... 70 Caibidil II Forálacha comhchoiteanna do roinnt beart................................................................... 72 Caibidil III Cúnamh teicniúil agus líonrú........................................................................................ 75 Caibidil IV Duais do chomhar áitiúil, nuálach i limistéir thuaithe..................................................... 79 TEIDEAL IV CEN do tháirgiúlacht agus inbhuanaitheacht talmhaíochta........................................ 82 TEIDEAL V Forálacha airgeadais............................................................................................... 84 TEIDEAL VI Bainistíocht, rialú agus poiblíocht............................................................................ 89 TEIDEAL VII Faireachán agus meastóireacht............................................................................. 92 Caibidil I Forálacha ginearálta..................................................................................................... 92 Roinn 1 Bunú agus Cuspóirí córais faireacháin agus meastóireachta.............................................. 92 Roinn 2 Forálacha teicniúla.......................................................................................................... 92 Caibidil II Faireachán.................................................................................................................. 93 Caibidil III Meastóireacht............................................................................................................ 95 TEIDEAL VIII Forálacha Iomaíochta......................................................................................... 97 TEIDEAL IX Cumhachtaí an Choimisiúin, forálacha coiteanna agus forálacha idirthréimhseacha agus críochnaitheacha 98 Caibidil I Cumhachtaí an Choimisiúin........................................................................................... 98 Caibidil II Forálacha comhchoiteanna.......................................................................................... 99 Caibidil III Forálacha idirthréimhseacha agus forálacha críochnaitheacha....................................... 99 IARSCRÍBHINN I Méideanna agus rátaí tacaíochta................................................................. 101 IARSCRÍBHINN II Critéir bhithfhisiceacha maidir le teorannú áiteanna a bhfuil srianta nádúrtha ag bagairt orthu 105 IARSCRÍBHINN III Liosta táscach beart agus oibríochtaí a bhfuil ábharthacht faoi leith ag baint leo maidir le fochláir théamacha dá dtagraítear in Airteagal 8...................................................................................... 107 IARSCRÍBHINN IV Coinníollachtaí ex ante le haghaidh forbartha tuaithe.................................. 109 IARSCRÍBHINN V Liosta táscach beart atá ábhartha maidir le tosaíocht amháin nó níos mó de chuid an Aontais maidir le forbairt tuaithe........................................................................................................................... 114 TEIDEAL I Cuspóirí agus Straitéis Caibidil I Raon feidhme agus Sainmhínithe Airteagal 1 Raon Feidhme 1. Leis an Rialachán seo: (a) leagtar síos na rialacha ginearálta a rialaíonn tacaíocht an Aontais le haghaidh forbartha tuaithe, arna maoiniú ag an gCiste Eorpach Talmhaíochta um Fhorbairt Tuaithe (ar a dtabharfar feasta “an CETFT”) arna bhunú le Rialachán (AE) Uimh. HR/2012; (b) tugtar sainmhíniú ar na cuspóirí sin a rannchuideoidh an beartas forbartha tuaithe leo agus ar thosaíochtaí ábhartha an Aontais maidir le forbairt tuaithe; (c) tugtar cuntas imlíne ar an gcomhthéacs straitéiseach maidir le beartas forbartha tuaithe; (d) tugtar sainmhíniú ar bhearta an beartais forbartha tuaithe; (e) leagtar síos rialacha maidir le cláreagrú, líonrú, bainistiú, faireachán agus meastóireacht ar bhonn na bhfreagrachtaí arna roinnt idir na Ballstáit agus an Coimisiún. (f) leagtar síos rialacha chun comhordú an CETFT le hionstraimí eile an Aontais a áirithiú. 2. Leis an Rialachán seo comhlántar forálacha Chuid a Dó de Rialachán (AE) Uimh. [CCS/2012] Airteagal 2 Sainmhínithe 3. Chun críocha an Rialacháin seo, beidh feidhm ag na sainmhínithe seo a leanas: (a) 'clárú': próiseas maidir le heagrú, cinneadh a ghlacadh agus na hacmhainní airgeadais a leithdháileadh de réir céimeanna éagsúla a bhfuil sé d’aidhm acu gníomhaíocht chomhpháirteach an Aontais agus na mBallstát a chur chun feidhme, ar bhonn ilbhliantúil, chun tosaíochtaí an Aontais a bhaint amach; (b) 'réigiún': aonad críochach a fhreagraíonn do leibhéal 1 nó 2 d’Ainmníocht na n-aonad críochach le haghaidh staidrimh (NUTS leibhéal 1 agus 2) de réir bhrí Rialachán (CE) Uimh. 1059/2003 ó Pharlaimint na hEorpa agus ón gComhairle[23]; (c) 'beart': sraith oibríochtaí a thacaíonn le ceann amháin nó níos mó de thosaíochtaí an Aontais maidir le forbairt tuaithe; (d) 'oibríocht': tionscadal, grúpa tionscadal, conradh, nó comhshocraíocht nó gníomhaíocht eile a roghnaítear de réir critéar don chlár forbartha tuaithe lena mbaineann agus á chur chun feidhme ag tairbhí amháin nó níos mó sa chaoi gur féidir ceann amháin nó níos mó de thosaíochtaí an Aontais maidir le forbairt tuaithe a bhaint amach; (e) 'tairbhí': duine nádúrtha nó dlítheanach nó comhlacht eile, cibé acu poiblí nó príobháideach, atá freagrach as oibríochtaí a chur chun feidhme nó a fhaigheann tacaíocht; (f) 'córas faireacháin agus meastóireachta': cur chuige ginearálta a d’fhorbair an Coimisiún agus na Ballstáit lena sainítear líon teoranta comhtháscairí a bhaineann leis an staid bonnlíne agus le feidhmiú airgeadais, aschur, torthaí, agus tionchair na gclár; (g) 'straitéis forbartha áitiúla': sraith chomhtháite oibríochtaí chun freastal ar chuspóirí agus ar riachtanais áitiúla, a cabhraíonn chun tosaíochtaí an Aontais maidir le forbairt tuaithe a bhaint amach, agus a chuirtear i bhfeidhm i gcomhpháirtíocht ar an leibhéal cuí; (h) 'ráta tacaíochta': ráta na ranníocaíochta poiblí iomlán d'oibríocht; (i) 'caiteachas poiblí': aon ranníocaíocht phoiblí le haghaidh maoiniú oibríochtaí arb é buiséad an Stáit, na n-údarás réigiúnach agus áitiúil, an Aontais agus aon chaiteachas den chineál céanna is bunús léi. Aon ranníocaíocht maidir le maoiniú oibríochtaí arb é buiséad na gcomhlachtaí dlí poiblí nó na gcomhlachas d'údarás réigiúnach nó áitiúil amháin nó níos mó nó comhlachtaí dlí poiblí is bunús léi, de réir bhrí Threoir 2004/18/CE[24], glacfar léi mar ranníocaíocht phoiblí; (j) 'réigiúin lagfhorbartha': réigiúin ar lú a n‑olltáirgeacht intíre (OTI) per capita ná 75 % de mheán OTI an AE-27; (k) 'micrifhiontair-, fiontair bheaga agus mheánmhéide' (anseo feasta 'FBManna)': micrifhiontair, fiontair bheaga agus mheánmhéide mar atá sainmhínithe i Moladh ón gCoimisiún 2003/361/CE[25]; (l) 'costas idirbhirt': costas a bhaineann le gealltanas ach nach bhfuil inchurtha go díreach lena chur chun feidhme; (m) limistéar talmhaíochta arna úsáid ('UAA' anseo feasta): limistéar talmhaíochta arna úsáid de réir bhrí Chinneadh 2000/115/CE ón gComhairle an 24 Samhain 1999[26]; (n) 'caillteanas eacnamaíoch': aon chostas breise arna thabhú ag feirmeoir mar thoradh ar bhearta eisceachtúla arna nglacadh ag an bhfeirmeoir chun soláthar ar an margadh lena mbaineann a laghdú nó aon chaillteanas suntasach táirgeachta; (o) 'teagmhas díobhálach aeráide': an aimsir, amhail sioc, stoirmeacha agus clocha sneachta, oighear, báisteach throm nó triomach dian a d’fheadfadh a bheith ina cuid de thubaiste nádúrtha; (p) 'galair ainmhithe': galair atá luaite sa liosta galar ainmhithe arna bhunú ag an Eagraíocht Domhanda um Shláinte Ainmhithe nó san Iarscríbhinn a ghabhann le Cinneadh 90/424/EEC ón gComhairle[27]; (q) 'teagmhas comhshaoil': imeacht sonrach trína dtarlaíonn éilliú, truailliú, nó díghrádú do cháilíocht an chomhshaoil a bhaineann le teagmhas ar leith agus a bhfuil raon feidhme geografach teoranta aici. Ní chuimsíonn sé rioscaí ginearálta comhshaoil nach bhfuil baint acu le hócáid ar leith, amhail athrú aeráide nó truailliú an atmaisféir; (r) 'tubaiste nádúrtha': teagmhas a tharlaíonn go nádúrtha de chineál bitheach nó aibitheach as a thagann suaití ar chórais táirgthe talmhaíochta agus ar struchtúir foraoisí, a bheadh ina chúis le dochar suntasach eacnamaíoch d'earnálacha na talmhaíochta agus na foraoiseachta (s) 'teagmhas turraingeach': teagmhas gan choinne de chineál bitheach nó aibitheach a tharlaíonn de thoradh gníomhaíocht dhaonna de chineál bitheach nó aibitheach as a thagann suaití ar chórais táirgthe talmhaíochta agus ar struchtúir foraoisí, a bheadh ina chúis le dochar suntasach eacnamaíoch d'earnálacha na talmhaíochta agus na foraoiseachta (t) 'slabhra soláthair gairid': slabhra soláthair lena mbaineann líon teoranta oibreoirí eacnamaíocha, atá tiomanta do chomhar, d’fhorbairt eacnamaíoch áitiúil, agus do dlúthchaidreamh geografach agus sóisialta idir táirgeoirí agus tomhaltóirí; (u) 'feirmeoir óg': feirmeoir atá níos óige ná 40 bliain d'aois ag an am a chuirtear isteach an t-iarratas, a bhfuil scileanna ceirde agus inniúlacht leordhóthanach aige agus atá á chur féin ar bhun don chéad uair i ngabháltas talmhaíochta mar cheann an ghabháltais. (v) ciallaíonn 'oibríocht chríochnaithe' oibríocht atá críochnaithe go fisiciúil nó curtha chun feidhme go hiomlán agus a ndearna tairbhithe gach íoca